**Informatīvais ziņojums**

**"Pārskats par Ieslodzīto resocializācijas pamatnostādņu 2015.-2020. gadam un Ieslodzīto resocializācijas pamatnostādņu 2015.-2020. gadam īstenošanas plāna ieviešanas rezultātiem"**

**Rīgā, 2019**

**Saturs**

[Ievads 3](#_Toc17120779)

[*Pamatnostādnēs un Plānā noteiktie politikas rezultāti un politikas rezultatīvie rādītāji* 4](#_Toc17120780)

[Informācija par Pamatnostādņu un Plāna ieviešanas rezultātiem 5](#_Toc17120781)

[1. Rīcības virziens - samazināt notiesātā antisociālas personības iezīmes un kriminālās attieksmes 5](#_Toc17120782)

[2. Rīcības virziens – novērst resocializācijas īstenošanas šķēršļus, kas saistās ar notiesātā veselības stāvokli, t.sk. atkarībām. 15](#_Toc17120783)

[3. Rīcības virziens – nodrošināt izglītības vai profesijas apguvi brīvības atņemšanas soda izciešanas laikā, kā rezultātā bijušais notiesātais pēc atbrīvošanas no brīvības atņemšanas iestādes sāk darba meklējumus. 18](#_Toc17120784)

[4. Rīcības virziens – uzlabot notiesātā sociāli pozitīvas attiecības ar ģimeni un sabiedrību, veicinot atgriešanos tajā. 23](#_Toc17120785)

[5. Rīcības virziens – samazināt iespēju notiesātajam atgriezties kriminālā vidē 27](#_Toc17120786)

[6. Rīcības virziens – nodrošināt resocializācijas īstenošanas vajadzībām piemērotu ieslodzījuma vietu infrastruktūru. 32](#_Toc17120787)

[SAM 9.1.2. un SAM 9.1.3. iznākuma rezultatīvie un finanšu rādītāji un pārskata periodā sasniegtās vērtības 33](#_Toc17120788)

[Secinājumi par Pamatnostādnēs un Plānā iekļauto uzdevumu izpildi un turpmākā rīcība 34](#_Toc17120789)

# Ievads

Ar Ministru kabineta 2015. gada 24. septembra rīkojumu Nr. 580 (turpmāk – Rīkojums Nr. 580) (prot. Nr. 47 37. §) tika apstiprinātas Ieslodzīto resocializācijas pamatnostādnes 2015.–2020. gadam (turpmāk – Pamatnostādnes), savukārt ar Ministru kabineta 2015. gada 24. septembra rīkojumu Nr. 581 (turpmāk – Rīkojums Nr. 581) (prot. Nr. 47 38. §) tika apstiprināts Ieslodzīto resocializācijas pamatnostādņu 2015.–2020. gadam īstenošanas plāns (turpmāk – Plāns).

Pamatnostādnes un Plāns ietver arī pasākumus, kas nodrošina Partnerības līguma Eiropas Savienības investīciju fondu 2014.-2020. gada plānošanas periodam 9.1. *ex-ante* nosacījuma "Ir izstrādāts un tiek īstenots valsts stratēģisks politikas satvars nabadzības mazināšanai, kura mērķis ir darba tirgū aktīvi iekļaut no tā atstumtus cilvēkus, ņemot vērā nodarbinātības pamatnostādnes" izpildi un pamatotu Eiropas Savienības struktūrfondu un Kohēzijas fonda Darbības programmas "Izaugsme un nodarbinātība"[[1]](#footnote-2) specifiskā atbalsta mērķa (turpmāk – SAM) Nr. 9.1.2. "Palielināt bijušo ieslodzīto integrāciju sabiedrībā un darba tirgū" (turpmāk – SAM 9.1.2.) un SAM Nr. 9.1.3. "Paaugstināt resocializācijas sistēmas efektivitāti" (turpmāk – SAM 9.1.3.) plānotā finansējuma apguvi.

Rīkojuma Nr. 580 4. punktā paredzēts uzdevums Tieslietu ministrijai iesniegt Ministru kabinetā pārskatu par Pamatnostādņu ieviešanu un pārskatu par Pamatnostādnēs noteikto Eiropas Sociālā fonda investīciju ietvaros finansēto uzdevumu izpildes gaitu (Valsts kancelejas uzdevuma numurs 2015–UZD–2655).

Rīkojuma Nr. 581 4. punktā noteikts uzdevums Tieslietu ministrijai iesniegt Ministru kabinetā precizēto Plāna īstenošanai nepieciešamā finansējuma aprēķinu (Valsts kancelejas uzdevums Nr.2015–UZD–2656). Savukārt 5. punktā paredzēts uzdevums Tieslietu ministrijai iesniegt Ministru kabinetā pārskatu par Plāna ieviešanu un pārskatu par Plānā noteikto Eiropas Sociālā fonda investīciju ietvaros finansēto uzdevumu izpildes gaitu (Valsts kancelejas uzdevums Nr. 2015-UZD-2657). Ņemot vērā šo uzdevumu izpildes termiņus, saturisko līdzību un efektīvu administratīvo resursu izmantošanas nepieciešamību, Tieslietu ministrija ir sagatavojusi vienu informatīvo ziņojumu.

Šis informatīvais ziņojums sagatavots atbilstoši šiem uzdevumiem (Valsts kancelejas uzdevums Nr. 2015–UZD–2655, Nr. 2015–UZD–2656 un Nr.2015– UZD–2657), un tajā atspoguļota informācija par Pamatnostādņu un Plāna īstenošanu laika periodā no 2017. gada 1. janvāra līdz 2019. gada 1. janvārim. Tāpat informatīvajā ziņojumā ietverta informācija par plāna īstenošanai nepieciešamo finansējumu un sniegta informācija par Pamatnostādnēs un Plānā iekļauto Eiropas Sociālā fonda investīciju ietvaros finansēto uzdevumu izpildes gaitu.

Šajā informatīvajā ziņojumā ir sniegta atskaite par atsevišķu uzdevumu ieviešanas rezultātiem arī vēlākā laika periodā, ja šie rezultāti ir bijuši nozīmīgi.

Pamatnostādnēs ietvertās resocializācijas **politikas mērķis** ir mazināt visus noziedzīgas uzvedības riskus brīvības atņemšanas soda izpildes laikā un pēc tā izciešanas, lai nodrošinātu cilvēka drošumspējas veicināšanu un veiksmīgu iekļaušanos sabiedrībā, t.sk. darba tirgū.

Pamatnostādnēs ietvertās **politikas rezultāts** **–** visas notiesātā individuālajā resocializācijas plānā noteiktās resocializācijas vajadzības tiek risinātas brīvības atņemšanas soda izciešanas laikā (brīvības atņemšanas iestādē un Valsts probācijas dienesta (turpmāk – VPD) uzraudzības laikā).

Ņemot vērā, ka resocializācijas politikas īstenošana ieslodzījuma vietās un VPD darbībā aptver ļoti plašu jautājumu loku, kas nosaka nepieciešamību pēc pasākumiem vairākos rīcības virzienos, Pamatnostādnēs ir noteikti vairāki **politikas rezultāti un izrietošie politikas rezultatīvie rādītāji.**

# *Pamatnostādnēs un Plānā noteiktie politikas rezultāti un politikas rezultatīvie rādītāji*

|  |  |
| --- | --- |
| **Politikas rezultāts:** | **Politikas rezultatīvie rādītāji:** |
| 1. Visas notiesātā individuālajā resocializācijas plānā noteiktās resocializācijas vajadzības tiek risinātas brīvības atņemšanas soda izciešanas laikā (brīvības atņemšanas iestādē un VPD uzraudzības laikā) | 1.1. Notiesāto personu īpatsvars, kuri saņem pilnu individuālajā resocializācijas plānā paredzēto resocializācijas vajadzību risināšanu;  1.2. Nosacīti pirms termiņa atbrīvoto notiesāto īpatsvars;  1.3. Nosacīti pirms termiņa atbrīvoto probācijas klientu īpatsvars, kuri izdara jaunu noziedzīgu nodarījumu uzraudzības laikā. |
| 2. Visas notiesātā veselības aprūpes, t.sk. atkarību novēršanas, vajadzības tiek risinātas brīvības atņemšanas iestādē un nerada šķēršļus resocializācijas īstenošanai | 2.1. Personu skaits, kas izdarījušas atkārtotu noziedzīgu nodarījumu reibumā, ja persona pirms tam izcietusi sodu brīvības atņemšanas iestādē;  2.2. Veselības inspekcijas ekspertīzē apstiprināti veselības aprūpes pārkāpumi Latvijas Cietumu slimnīcā;  2.3. Ieslodzīto skaits, kas iesaistīti Atkarīgo centra atkarību mazināšanas (resocializācijas) programmās. |
| 3. Palielinās bijušo notiesāto skaits, kuri pēc atbrīvošanas no brīvības atņemšanas iestādes vai VPD uzraudzības kļūst ekonomiski aktīvi (iesaistās darba tirgū vai darba meklējumos) | 3.1. Uzsākuši dalību aktīvajos nodarbinātības pasākumos, tai skaitā "info dienās", pirmo 6 mēnešu laikā pēc bezdarbnieka statusa iegūšanas;  3.2. Iekārtojušies darbā pirmo 6 mēnešu laikā no bezdarbnieka statusa iegūšanas dienas. |
| 4. Palielinās notiesāto īpatsvars, kuri brīvības atņemšanas soda izpildes laikā atjauno saites ar ģimeni un tuviniekiem | 4.1. Notiesāto ģimenes locekļu un tuvinieku īpatsvars, kas apmeklē notiesāto tuviniekiem domātos specifiskos pasākumus;  4.2. Notiesāto īpatsvars, kurus brīvības atņemšanas iestādē apmeklē ģimenes locekļi vai tuvinieki vai kuri izmanto citus komunikācijas veidus ar ģimenes locekļiem vai tuviniekiem. |
| 5. Bijušajam notiesātajam ir radīta iespēja saņemt atbalsta programmu sabiedrībā (ar vai bez dzīvošanas sociālās rehabilitācijas centrā). Notiesātajiem, kam soda izciešanas beigās noteikts augsts atkārtota vardarbīga vai seksuāla nozieguma risks, tiek piemērota preventīvā uzraudzība | 5.1. Vietu skaits sociālās rehabilitācijas centros, kas nodrošina atbalsta programmas bijušajiem notiesātajiem;  5.2. Notiesāto, kam piemērota preventīvā uzraudzība (personām, kurām atbrīvojoties no ieslodzījuma vietas vai VPD uzraudzības, saglabājas augsts sevišķi smaga seksuāla vai vardarbīga nozieguma risks), īpatsvars nepārsniedz 5 % no visiem atbrīvotajiem notiesātajiem. |
| 6. Brīvības atņemšanas infrastruktūra nodrošina efektīvas notiesāto resocializācijas iespēju | 6.1. Vietu skaits, kur ieslodzītie tiek izvietoti drošos, resocializācijas īstenošanai piemērotos un starptautiskajām prasībām atbilstošos apstākļos. |

Lai sasniegtu Pamatnostādnēs definēto resocializācijas politikas mērķi un uzdevumu izpildi, Plānā ietverti konkrēti pasākumi, kas strukturēti sešos savstarpēji saskaņotos un saistītos **rīcības virzienos**:

1) samazināt notiesātā antisociālas personības iezīmes un kriminālās attieksmes;

2) novērst resocializācijas īstenošanas šķēršļus, kas saistīti ar notiesātā veselības stāvokli, t.sk. atkarībām;

3) nodrošināt izglītības vai profesijas apguvi brīvības atņemšanas soda izciešanas laikā, kā rezultātā bijušais notiesātais pēc atbrīvošanas no brīvības atņemšanas iestādes sāk darba meklējumus;

4) uzlabot notiesātā sociāli pozitīvas attiecības ar ģimeni, veicinot atgriešanos tajā;

5) samazināt iespēju notiesātajam atgriezties kriminālā vidē;

6) nodrošināt resocializācijas īstenošanas vajadzībām piemērotu ieslodzījuma vietu infrastruktūru.

Minēto rīcības virzienu un tajos paredzēto uzdevumu īstenošana ļaus sasniegt arī SAM 9.1.2. un SAM 9.1.3. uzraudzības rādītājus.

# Informācija par Pamatnostādņu un Plāna ieviešanas rezultātiem

Informatīvais ziņojums sagatavots atbilstoši Pamatnostādnēs un Plānā ietvertajiem rīcības virzieniem. Informatīvajā ziņojumā izmantots Plānā ietvertais pasākumu iedalījums un sīkāka informācija par katra pasākuma izpildes gaitu ir atrodama šī ziņojuma pielikumā.

## 1. Rīcības virziens - samazināt notiesātā antisociālas personības iezīmes un kriminālās attieksmes

Rīcības virziena īstenošanai Pamatnostādnēs paredzēti uzdevumi un Plānā tika iekļauti attiecīgi pasākumi. Zemāk atrodama informācija par to ieviešanas gaitu un rezultātiem.

***1.1. uzdevums – esošo riska un vajadzību novērtējuma (turpmāk – RVN) instrumentu un resocializācijas programmu validitātes izpēte un pilnveidošana, jaunu RVN instrumentu un resocializācijas programmu iegūšana[[2]](#footnote-3)***

Norvēģijas finanšu instrumenta (turpmāk – NFI) līdzfinansētās programmas "Latvijas korekcijas dienestu un Valsts policijas īslaicīgās aizturēšanas vietu reforma" VPD projekta Nr. LV08/1 "Alternatīvu brīvības atņemšanai sekmēšana (ieskaitot iespējamo pilotprojektu elektroniskajai uzraudzībai)" (turpmāk – Projekts LV08/1) ietvaros 2017. gadā tika pabeigts:

1) pētījums par VPD pamata **RVN** instrumenta (pilngadīgiem un nepilngadīgiem probācijas klientiem) prognostisko validitāti, konstatējot, ka tā ir apmierinoša un atbilstoša pasaules labajai praksei. Attiecīgi, RVN metodiskajos materiālos un informācijas sistēmā "Probācijas lietu uzskaites sistēma" veikti pilnveidojumi atbilstoši saņemtajām pētnieciskajām rekomendācijām, lai RVN prognostisko validitāti uzlabotu;

2) pētījumi par VPD sociālās uzvedības korekcijas programmu (**resocializācijas programmu**) efektivitāti (programmas "Vielu lietošanas menedžments", "Emociju menedžments", "Cieņpilnu attiecību veidošana"). Programmas tika pilnveidotas saskaņā ar pētnieciskajām rekomendācijām.

2016. gada 9. decembrī starp Ieslodzījuma vietu pārvaldi (turpmāk – IeVP) un Centrālo finanšu un līgumu aģentūru (turpmāk – CFLA) tika parakstīta vienošanās par Eiropas Sociālā fonda Projekta Nr. 9.1.3.0/16/I/001 "Paaugstināt resocializācijas sistēmas efektivitāti" (turpmāk – Projekts 9.1.3.) īstenošanu. Projekta 9.1.3. ietvaros tiek turpināts arī NFI Projekta LV08/1 uzsāktais darbs pie RVN jomas pilnveidošanas VPD un IeVP.

2017. gada II ceturksnī tika pabeigts RVN lauka pētījums "Speciālistu viedoklis par metodi "Riska un vajadzību novērtējums"" - pētījums par **IeVP esošo vispārējo RVN instrumentu**. 2017. gada IV ceturksnī tika pabeigts **IeVP esošā vispārējā RVN** satura validitātes pētījums "Risku prognozes teorija un riska faktoru apkopojums". Uz pētījumā iegūto rezultātu pamata tika izstrādāti priekšlikumi IeVP esošā vispārējā RVN instrumenta pilnveidošanai. Darbs ar IeVP esošā vispārējā RVN instrumenta pilnveidošanu turpināsies pēc RVN bloka darbības plāna līdz Projekta 9.1.3. nobeigumam (2019./2022. gadā).

2018. gada I ceturksnī tika veikta TVSGOP (probācijas programma "Temzas ielejas dzimumnoziedznieku grupu darba programma dzimumnoziedzniekiem", kura sevī ietver probācijas klientu sociālās uzvedības korekciju, izciešot sodu sabiedrībā), ietvaros izmantojamo 6 psiholoģisko testu psihometriskā analīze, lai novērtētu šo testu uzticamību un validitāti. 2018. gada III ceturksnī tika izstrādāts starpziņojums, iekļaujot priekšlikumus probācijas programmas "Temzas ielejas dzimumnoziedznieku grupu darba programma" kvantitatīvai efektivitātes izpētei.

2018. gada II ceturksnī tika izstrādāts lauka pētījuma ziņojums par Latvijas brīvības atņemšanas iestādēs 2015. – 2017. gadā īstenotajām **resocializācijas programmām** un to īstenošanas kārtību. 2018. gadā tika izveidota darba grupa Vardarbības mazināšanas programmas un VRS/VRS-SO (RVN instrumenti – Vardarbības riska skala un Vardarbības riska skala dzimumnoziedzniekiem) instrumentu pārņemšanai no Kanādas. 2018. gada III ceturksnī tika pieņemts lēmums par jauno **RVN** **instrumentu IeVP (VRS un VRS-SO)** iegūšanu un Projektā 9.1.3. tika uzsākts darbs pie stratēģijas izstrādes šī instrumenta ieviešanai. 2018. gada IV ceturksnī tika izstrādāts jaunā IeVP RVN instrumenta un programmas pārņemšanas plāns.

2018. gada IV ceturksnī pabeigti un iesniegti 2 pētījumi par **VPD esošo dzimumnoziedznieku RVN instrumentu – Static-99R un STABLE-2007** validitāti ("Pētījums par Static–99R prognostisko validitāti Latvijas dzimumnoziedznieku izlasē" un "Pētījums par STABLE-2007 prognostisko un inkriminanto validitāti Latvijas dzimumnoziedznieku izlasē"). 2018. gadā tika pilnveidoti abi augstāk minētie VPD esošie instrumenti – Static-99R un STABLE- 2007 un 2018. gada IV ceturksnī tika iesniegti 2 ziņojumi par 2 pilnveidotiem VPD izmantotajiem RVN instrumentiem – dzimumnoziedznieku recidīva novērtēšanas instrumentu Static-99R un dzimumnoziedznieku recidīva novērtēšanas instrumentu STABLE–2007.

2018. gada III ceturksnī tika izstrādāts pētījuma ziņojums, iekļaujot priekšlikumus **resocializācijas programmu** **akreditācijas procesa un kvalitātes** nodrošināšanas pasākumu pilnveidošanai. 2018. gada IV ceturksnī tika izstrādāts pētījuma starpziņojuma projekts par resocializācijas programmu kvalitātes kritērijiem (standartu). Lai nodrošinātu šo priekšlikumu ieviešanu, Tieslietu ministrija 2017. gada 2. martā ar rīkojumu Nr. 1–1/68 "Par darba grupu preventīvās uzraudzības sevišķi bīstamiem likumpārkāpējiem ieviešanai" izveidoja darba grupu, kas izstrādā priekšlikumus grozījumiem normatīvajos aktos.

2018. gadā tika izstrādāts apraksts par nepieciešamajām **e-RVN** (RVN elektroniskā vide) sadaļām, kā arī tika uzsākts darbs pie iepirkumu dokumentācijas sagatavošanas.

2018. gadā par "Static–99R" RVN instrumentu IeVP tika apmācīti 116 darbinieki un VPD tika apmācīti 59 darbinieki. Static–99R ir jau esošais VPD instruments, tāpēc attiecībā uz VPD darbiniekiem, tie tika apmācīti darbam ar pilnveidoto instrumentu, taču IeVP šis instruments ir jauns un darbinieki tika apmācīti jaunajam instrumentam.

2018. gada I ceturksnī tika izveidots sociālās uzvedības korekcijas programmu (resocializācijas programmas) izvērtēšanas instruments, kas tika izmantots IeVP un VPD programmu izvērtēšanā. 2018. gada IV ceturksnī izstrādāti 2 pētījumi par validitāti - "*Cognitive Skills*" un Stresa mazināšanas programma, savukārt 2019. gada I ceturksnī izstrādāti pārējie 7 pētījumi - "Dzīves Skola III", *EQUIP*, Motivācijas programma, Riska mazināšanas programma, Sociālo prasmju apguves un pilnveides programma, Sociālo prasmju pilnveides un stresa mazināšanas programma, Vērtībizglītība un saskarsmes prasmes.

Projekta Nr. 9.1.2.0/16/I/001 "Bijušo ieslodzīto integrācija sabiedrībā un darba tirgū" (turpmāk – Projekts 9.1.2. ) ietvaros 2017. gadā tika īstenotas 5 darba prasmju attīstības programmas, iesaistot 116 ieslodzītos. 2018. gadā tika īstenotas 57 darba prasmju attīstības programmas iesaistot 809 ieslodzītos. 2018. gadā tika uzsāktas un īstenotas profesionālās pilnveides izglītības programmas un neformālās izglītības programmas.

Kopā 2017. – 2018. gadā ir īstenotas 62 darba prasmju attīstības programmas, kurās tika iesaistīti 925 ieslodzītie.

**1. tabula. Apkopota informācija par Plāna 1.1. uzdevuma izpildi**

|  |  |  |  |  |
| --- | --- | --- | --- | --- |
| **Nr.p.k** | **Pasākums** | **Darbības rezultāts** | **Rezultatīvais rādītājs** | **Izpildes statuss** |
| ***1.1. Esošo RVN instrumentu novērtējums un resocializācijas programmu validitātes izpēte un pilnveidošana, jaunu RVN instrumentu un resocializācijas programmu iegūšana*** | | | | |
| 1. | Pētījumi par IeVP un VPD esošo RVN instrumentu validitāti un RVN instrumentu attiecīga pilnveidošana | Notiesāto noziedzīgās uzvedības riski un resocializācijas vajadzības tiek izvērtētas ar atbilstoši aktualizētiem RVN instrumentiem | Pamatojoties uz validitātes izpētes rezultātiem pilnveidoti 3 RVN instrumenti | **DAĻĒJI IZPILDĪTS** |
| 2. | Trūkstošo RVN instrumentu adaptācija un ieviešana IeVP un VPD | Nodrošināti tādi trūkstošie RVN instrumenti IeVP un VPD, ar kuriem var noteikt galvenos noziedzīgās uzvedības riskus un atbilstošās resocializācijas vajadzības | 3 jaunu specializētu riska un vajadzību novērtēšanas instrumentu piesaistīšana | **DAĻĒJI IZPILDĪTS** |
| Apmācīti 900 darbinieki IeVP un VPD |
| 3. | Resocializācijas programmu standarta un akreditācijas sistēmas izstrāde un ieviešana | Resocializācijas programmas tiek izstrādātas, balstoties uz vienādiem principiem, tās atbilst noteiktām kvalitātes prasībām; izstrādāts un ieviests resocializācijas programmu standarts un akreditācijas sistēma | Izstrādāts resocializācijas programmu standarts, t.sk. rokasgrāmata | **DAĻĒJI IZPILDĪTS** |
| 4. | Esošo resocializācijas programmu validitātes izpēte un pilnveidošana | Aktualizētas un pilnveidotas resocializācijas programmas; precīzāk iedarbojas uz noziedzīgās uzvedības risku novēršanu | Veikti 11 (9 IeVP un 2 VPD) pētījumi par esošo resocializācijas programmu efektivitāti VPD un IeVP | **DAĻĒJI IZPILDĪTS** |
| 19 esošu resocializācijas programmu kvalitātes pārbaude (t.sk. atkārtota programmu izvērtēšana un pilnveidošana) |
| 5. | Trūkstošo resocializācijas programmu iegūšana vai izstrāde | Trūkstošo resocializācijas programmu ieviešana IeVP un VPD ļauj precīzāk iedarboties uz noziedzīgās uzvedības riskiem, t.sk. notiesātā sociāli pozitīvas brīvā laika pavadīšanas iemaņas samazinās noteiktu noziedzīgās uzvedības risku | Veikti 2 pētījumi par papildus nepieciešamajām resocializācijas programmām IeVP un VPD | **DAĻĒJI IZPILDĪTS** |
| Ieviestas 5 jaunas resocializācijas programmas IeVP un VPD |
| Pasākumu skaits (t.sk. darba prasmju veicināšanas un brīvā laika pasākumu skaits gada laikā ieslodzījuma vietās |

**Līdz ar to Plāna** **1.1. uzdevums kopumā ir uzskatāms par daļēji izpildītu.** Tomēr balstoties uz Projekta 9.1.3. dinamisko īstenošanas procesu, un sinerģiju ar Projektu 9.1.2. , kā arī kriminālsodu izpildes jomas attīstību kopumā **ir nepieciešami grozījumi Plānā attiecībā uz šajā uzdevumā paredzēto pasākumu izpildes termiņiem** (jo Projekta 9.1.2. un Projekta 9.1.3. īstenošanas termiņš ir 2022. gads). Bez tam, nepieciešams Plānā precizēt RVN jomā apmācīto darbinieku skaitu, kā arī nepieciešams papildināt uzdevumu ar RVN elektroniskās vides izstrādi un papildus pasākumiem resocializācijas programmu ieviešanai (programmu teksta redakciju koriģēšana, rediģēšana, maketēšana, iespiešana un programmu materiālu tulkošana). Tāpat darba prasmju attīstības programmas veiksmīgai īstenošanai, Plānā nepieciešams veikt grozījumu, šī uzdevuma īstenošanai, paredzot pamatlīdzekļus nodarbību aprīkojuma iegādei (darba galdi, instrumenti, izejmateriāli u.c.).

***1.2.* *uzdevums – IeVP un VPD personāla pietiekama skaita nodrošināšana, atlases, apmācību sistēmas pilnveidošana, profesijas standartu izstrāde, darbinieku profesionālās noturības stiprināšana[[3]](#footnote-4)***

Projektā 9.1.3. 2018. gada II ceturksnī tika pabeigts **pētījums** "Par Ieslodzījuma vietu pārvaldes un Valsts probācijas dienesta nodarbināto kompetencēm un Ieslodzījuma vietu pārvaldes nodarbināto mācību vajadzībām". 2018. gada II ceturksnī tika pabeigta jau iepriekš pastāvošu **mācību programmu** "Ieslodzījuma vietu apsardze" un "Probācijas darbinieka profesionālās pilnveides programma" pilnveidošana un aktualizācija.

2018. gada IV ceturksnī notika divas ārvalstu vizītes, kurās iegūtā informācija tika izmantota tehniskās specifikācijas sagatavošanai **jauno mācību programmu izstrādei**.

Uzdevumā ietvertais pasākums par **jaunā Liepājas cietuma darbinieku specifisko apmācību** pārskata periodā nevarēja tikt īstenots, jo atbilstoši valdības lēmumiem nav uzsākta jaunā cietuma būvniecība. Aktivitātes tiks uzsāktas aptuveni gadu pirms plānotā jaunā cietuma darbības uzsākšanas termiņa. Ņemot vērā to, ka Ministru kabinets 2017. gada 8. septembrī (sēdes protokola Nr. 44 2. §) nolēma, ka jaunā cietuma kompleksa Alsungas ielā 29, Liepājā, būvniecībai ir noteikts jauns būvniecības pabeigšanas termiņš (2023. gads), tad šeit minētās apmācības jaunā Liepājas cietuma personālam tiks veiktas orientējoši 2022.–2023. gadā – pēc Pamatnostādņu darbības perioda beigām.

2017. gadā VPD **ikgadējās apmācībās** piedalījās 1449 VPD nodarbinātie. 2018. gadā VPD no sava budžeta finansēja 77 mācību pasākumus, kuros kopumā piedalījās 1262 VPD nodarbinātie. 2017. un 2018. gadā VPD nodarbinātie piedalījās tādos pasākumos kā: brīvprātīgā darba un līdzgaitniecības attīstība dienestā; brīvprātīgā darba un līdzgaitniecības attīstība dienestā un integrēšana uzraudzības funkcijā; mācību kurss elektroniskās uzraudzības jomā; mācību kurss līdzgaitniecības lietu vadītājiem, kuri strādā ar nepilngadīgajiem un jauniešiem; uzraudzības īstenošanas e-mācību ievadseminārs; profesionālās pilnveides mācības probācijas programmu vadītājiem (kognitīvi biheiviorālā terapija; sociālās uzvedības korekcijas darbs grupās); izlīguma koordinatoru konsultatīvās mācības; mācības par radikalizācijas jautājumiem u.c.

2017. gadā VPD no valsts budžeta līdzekļiem tika nodrošinātas mācības izlīguma funkcijas īstenošanā, kurās kopumā piedalījās 14 brīvprātīgie. 2017. gadā tika nodrošinātas:

1) mācības par darbu ar dzimumnoziedzniekiem 131 VPD nodarbinātajam;

2) mācības par darbu ar bērniem un jauniešiem 61 VPD nodarbinātajam;

3) mācības par darbu ar radikalizētām personām 45 VPD nodarbinātajiem.

2018. gadā VPD no valsts budžeta līdzekļiem nodrošinātas mācības gan izlīguma funkcijas īstenošanā, gan līdzgaitniecībā iesaistītajiem, kurās kopumā piedalījās 58 brīvprātīgie.

2018. gadā VPD no valsts budžeta līdzekļiem tika nodrošinātas:

1) mācības par darbu ar dzimumnoziedzniekiem - 161 VPD nodarbinātajam;

2) mācības par darbu ar radikalizētām personām - 64 VPD nodarbinātajiem.

IeVP un VPD darbinieku specifiskā **sagatavošana darbam ar dažādu mērķa grupu probācijas klientiem un ieslodzītajiem** tika īstenota Projekta 9.1.3. ietvaros, kur notika ieslodzījuma vietu darbinieku specifiskā sagatavošana darbam ar:

1) radikalizētām personām (treneru un darbinieku apmācība);

2) personām, kuras izdarījušas noziedzīgu nodarījumu pret personas tikumību un dzimumneaizskaramību (starpinstitucionālās sadarbības sanāksmju dalībnieku reģionālās apmācības, VPD un IeVP darbiniekiem kopā).

2018. gadā dažādās Projekta 9.1.3. organizētajās **apmācībās** **vadītājiem** kopumā piedalījās 145 IeVP dažādu līmeņu vadītāji.

2018. gadā darbam ar **Projekta 9.1.3. ietvaros pilnveidotajām resocializācijas programmām** tika apmācīts kopumā 191 IeVP un VPD darbinieks.

**Ievadapmācība Nodarbinātības valsts aģentūras (turpmāk – NVA) pārstāvjiem un skolu pedagogiem, kas strādā ieslodzījuma vietās.**

Projekta 9.1.2. ietvaros 2017. gada I un IV ceturksnī un 2018. gada IV ceturksnī tika īstenotas apmācības NVA karjeras konsultantiem par ieslodzījuma vietu darba specifiku. 2017. gada 17. februārī – 15 NVA konsultantiem, 2017. gada 10. novembrī - 11 NVA konsultantiem un 2018. gada 16. novembrī - 11 NVA konsultantiem. Semināri NVA darbiniekiem Projekta 9.1.2. ietvaros paredzēti - 2017. gadā 2 reizes gadā, pārējos gados 1 reizi gadā līdz 2022. gadam.

2017. gadā **zināšanas bērnu tiesību aizsardzības jomā** apguva un pilnveidoja 64 VPD darbinieki, 2018. gadā - 36 VPD darbinieki.

2017. gadā – 12 IeVP un tās struktūrvienību amatpersonas pilnveidoja savas zināšanas, apgūstot zināšanu pilnveides izglītības programmu (24 stundas). Tādējādi, līdz 2017. gada 29. decembrim visas pārvaldes un ieslodzījuma vietu amatpersonas un darbinieki, kas strādā ar nepilngadīgajiem, ir apguvušas speciālās zināšanas bērnu tiesību aizsardzības jomā. Ņemot vērā to, ka nepilngadīgie ieslodzītie veselības stāvokļa dēļ var tikt pārvietoti uz Olaines cietuma Latvijas Cietumu slimnīcu, 2018. gadā bērnu tiesību aizsardzības jautājumos tika apmācīts arī Olaines cietuma (Latvijas Cietumu slimnīcas) priekšnieks. 2018. gadā bērnu tiesību aizsardzības jautājumos ir apmācīti trīs IeVP pārstāvji - Olaines cietuma (Latvijas Cietumu slimnīcas) priekšnieks un divi Projekta 9.1.2. pārstāvji, kas ieslodzījuma vietās organizē Ģimenes dienas.

2017. un 2018. gadā tika īstenotas kopā 10 (katru gadu 5) darbā ar ieslodzītajiem un bijušajiem ieslodzītajiem iesaistītā personāla pārējo institūciju, tai skaitā pašvaldību, biedrību un nodibinājumu, kā arī reliģisko organizāciju iesaistīto darbinieku **apmācības** darbam ar ieslodzītajiem un bijušajiem ieslodzītajiem. 2017. gadā šajās apmācībās piedalījās 89 darbinieki no 71 pašvaldības un 2018. gadā 141 darbinieks no 74 pašvaldībām.

Projekta 9.1.3. ietvaros 2017. gada I ceturksnī tika uzsākta **kopīgu apmācību sistēmas** modeļu izstrāde. 2017. un 2018. gadā Projektā 9.1.3. norisinājās izpēte par VPD un IeVP mācību sistēmu apvienošanu, kā arī tika organizēts viens ārvalstu komandējums uz konferenci par tēmu – personāla attīstība un apmācības.

Darbības "E-mācību sistēmas un e-izglītības vides *Moodle* izveide, satura izstrāde un ieviešana IeVP un VPD" izpildes ietvaros Projektā 9.1.3. 2017. un 2018. gadā norisinājās izpēte. 2018. gada III ceturksnī šīs darbības ietvaros tika iegādāti 20 portatīvie datori.

2017. un 2018. gadā Projektā 9.1.3. norisinājās darbs pie rokasgrāmatas satura izstrādes jaunuzņemtajiem ieslodzījuma vietu darbiniekiem.

2017. gadā Projekta 9.1.3. ietvaros tika īstenotas specializētas apmācības IeVP **Mācību centra darbinieku/lektoru un prakšu vadītāju profesionālo zināšanu un prasmju pilnveidei -** 2017. gada III ceturksnī tika apmācīti 90 IeVP darbinieki, 2017. gada IV ceturksnī tika apmācīti 92 IeVP darbinieki.

VPD e-mācību sistēma tika ieviesta NFI Projekta LV08/1 ietvaros un 2017. un 2018. gadā, uzturot sistēmu no VPD pamatbudžeta, **e-mācības** attiecīgi pabeidza 69 un 62 VPD nodarbinātie.

2018. gada II ceturksnī tika izstrādāts **pētījums** par IeVP un VPD darbinieku profesionālajām kompetencēm, kā arī darbinieku individuālajām īpašībām un spējām.

2018. gada III ceturksnī tika pabeigts Personāla vadības funkciju audits IeVP.

IeVP darbinieku **profesionālās noturības stiprināšana**: 2017. gadā, papildus Projekta 9.1.3. ietvaros nodrošinātajām supervīzijām, no IeVP piešķirtajiem valsts budžeta līdzekļiem ieslodzījuma vietu psihologiem tika nodrošinātas 16 supervīzijas.

Projekta 9.1.3. organizētajās IeVP darbinieku, kas iesaistīti resocializācijas pasākumos, grupu **supervīzijās** un iegūto zināšanu nostiprināšanas pasākumos 2017. gadā piedalījās 143, bet 2018. gadā – 150 IeVP darbinieki.

Projekta 9.1.3. organizētajās grupu supervīzijās IeVP darbiniekiem – psihologiem 2017. gadā piedalījās 42, bet 2018. gadā – 42 IeVP darbinieki. Projekta organizētajos zināšanu nostiprināšanas pasākumos un grupu supervīzijās IeVP darbiniekiem – kapelāniem 2017. gadā piedalījās 95, bet 2018. gadā 33 IeVP darbinieki. Projekta 9.1.3. organizētajās grupu supervīzijās IeVP darbiniekiem – sociālajiem darbiniekiem darbam ar personām brīvības atņemšanas iestādēs, 2017. un 2018. gadā piedalījās katru gadu 24 IeVP darbinieki. Projekta 9.1.3. organizētajos VPD un IeVP darbinieku (izņemot resocializācijas darbiniekus) zināšanu nostiprināšanas pasākumos un grupas supervīzijās 2018. gadā piedalījās 67 IeVP un VPD darbinieki.

Projekta 9.1.3. ietvaros 2018. gadā norisinājās 331 IeVP un VPD darbinieku individuālā supervīzija (psihologa/psihoterapeita pakalpojumi). 2017. notika 24, bet 2018. gadā – 182 projekta ietvaros organizētas VPD darbinieku, kas strādā ar dzimumnoziedzniekiem, psihoterapeita konsultācijas un grupas supervīzijas profesionālās noturības stiprināšanai.

Projekta 9.1.3. ietvaros 2017. gadā projekta organizētajās individuālajās koučinga sesijās piedalījās divi IeVP un VPD nodarbinātie. 2018. gadā individuālajās un komandas koučinga sesijās kopumā piedalījās 21 IeVP un VPD nodarbinātais.

Papildus projektu aktivitātēm 2017. gadā tika novadītas 164 VPD psihologa nodrošinātās individuālās konsultācijas un supervīzijas 52 VPD darbiniekiem. Papildus individuālajām konsultācijām tika novadītas 3 komandu supervīzijas VPD reģiona teritoriālo struktūrvienību kolektīviem.

Attiecībā uz **pietiekamu personālu IeVP un VPD**, IeVP piešķirtā valsts budžeta finansējuma ietvaros tiek nodrošināts personāla pietiekams skaits. Savukārt uz vienu VPD darbinieku (izvērtēšanas ziņojumu sagatavotāju) saņemto izvērtēšanas ziņojuma pieprasījumu no brīvības atņemšanas iestādes administrācijas par notiesātajiem, kuri pretendē uz nosacītu pirmstermiņa atbrīvošanu no soda izciešanas, skaits:

* 2017. gadā – 50;
* 2018. gadā – 42, kas, neskatoties uz izvērtēšanas ziņojumu skaita samazinājumu, arī vērtējams kā pietiekams, jo ir novērojams nodarbināto noslodzes pieaugums citu VPD funkciju ietvaros.

No VPD piešķirtajiem valsts budžeta līdzekļiem tika finansētas **brīvprātīgo apmācības** 2017. gadā izlīguma funkcijas īstenošanā, kurās kopumā piedalījās 14 brīvprātīgie. 2018. gadā no VPD budžeta līdzekļiem nodrošinātas mācības gan izlīguma funkcijas īstenošanā, gan līdzgaitniecībā, kurās kopumā piedalījās 58 brīvprātīgie.

**2. tabula. Apkopota informācija par Plāna 1.2. uzdevuma izpildi**

|  |  |  |  |  |
| --- | --- | --- | --- | --- |
| ***1.2. IeVP un VPD personāla pietiekama skaita nodrošināšana, atlases, apmācību sistēmas pilnveidošana, profesijas standartu izstrāde, darbinieku profesionālās noturības stiprināšana*** | | | | |
| 1. | IeVP un VPD darbinieku apmācību sistēmas pilnveidošana | Pilnveidotā IeVP un VPD apmācību sistēma nodrošina kvalitatīvu darbinieku sagatavošanu | Veikts pētījums par IeVP un VPD mācību programmu vajadzībām | **IZPILDĪTS** |
| Izstrādātas 3 jaunas mācību programmas IeVP darbiniekiem:  1) ieslodzījuma vietu vadības līmenim;  2) resocializācijas darbiniekiem;  3) drošības daļu darbiniekiem. | **DAĻĒJI IZPILDĪTS** |
| Aktualizētas 2 VPD un IeVP iepriekš projektos izstrādātās mācību programmas | **IZPILDĪTS** |
| 2. | Jaunā Liepājas cietuma darbinieku specifiskā apmācība | Darbu jaunajā Liepājas cietumā uzsāk kvalificēti darbinieki | Apmācīti 100 darbinieki | **NETIKA ĪSTENOTS ATSKAITES PERIODĀ** |
| 3. | Darbinieku ikgadējā apmācība IeVP un VPD | Ieslodzījuma vietās un VPD strādā atbilstoši kvalificēti darbinieki | Ikgadējo apmācību laikā apmācīti 130 VPD un IeVP darbinieki | **IZPILDĪTS** |
| 4. | IeVP un VPD darbinieku jaunu testēšanas metožu (psihometrijas testi) ieviešana | Darbam IeVP un VPD tiek atlasīti psiholoģiski piemēroti darbinieki | Testēto darbinieku īpatsvars 2022. gadā sasniedz 100 % | **NETIKA ĪSTENOTS ATSKAITES PERIODĀ** |
| 5. | Darbā ar ieslodzītajiem un bijušajiem ieslodzītajiem iesaistītā personāla apmācība, t.sk. darbinieku apmācība darbam ar jaunajām vai pilnveidotajām resocializācijas programmām/ apmācība notiesāto un bijušo ieslodzīto atlases nodrošināšanai programmu īstenošanai | Darbu ar notiesātajiem un bijušajiem ieslodzītajiem nodrošina atbilstoši sagatavoti darbinieki | 2150 darbinieki IeVP un VPD ir apmācīti jauno vai pilnveidoto resocializācijas programmu īstenošanai/ notiesāto un bijušo ieslodzīto atlasei | **DAĻĒJI IZPILDĪTS** |
| 6. | Ievadapmācība NVA pārstāvjiem un skolu pedagogiem, kas strādā ieslodzījuma vietās | Darbu ar notiesātajiem un bijušajiem ieslodzītajiem nodrošina atbilstoši sagatavoti darbinieki | 15 NVA darbinieki un skolu pedagogi tiek apmācīti gada laikā | **DAĻĒJI IZPILDĪTS** |
| 7. | Apmācības IeVP un VPD darbiniekiem bērnu tiesību aizsardzības jomā (Bērnu tiesību aizsardzības likuma 51. pants) | Darbu ar nepilngadīgajiem soda izpildē nodrošina atbilstoši apmācīti darbinieki | 587 VPD un IeVP darbinieki ir apmācīti bērnu tiesību aizsardzības jautājumos | **DAĻĒJI IZPILDĪTS** |
| 8. | Kopīgu apmācību organizēšana IeVP un VPD darbiniekiem | Ir izveidota vienota izpratne par soda izpildes pamatjautājumiem un darba metodēm abu iestāžu darbiniekiem tajās jomās, kurās nepieciešama vienota izpratne | 160 VPD un IeVP darbinieki ir apmācīti starpdisciplinārajos jautājumos gada laikā | **DAĻĒJI IZPILDĪTS** |
| Izveidotas un ieviestas e-mācību sistēmas abās iestādēs |
| Izstrādāta rokasgrāmata jaunajiem ieslodzījuma vietu darbiniekiem |
| 9. | IeVP Mācību centra kapacitātes stiprināšana | Mācību centrs spēj nodrošināt pietiekamu un kvalitatīvu apmācību IeVP darbiniekiem | 6 papildus algoti pasniedzēji, t.sk. no ārvalstīm | **DAĻĒJI IZPILDĪTS** |
| Izvērtēta iespēja pārcelt centru uz jaunām un piemērotām telpām |
| 10. | IeVP darbinieku profesijas standartu izstrāde | Nodrošināts skaidrs līdz šim neregulēto profesiju saturs (piemēram, resocializācijas darbinieki) | Izstrādāti un ieviesti trūkstošie IeVP darbinieku profesijas standarti | **DAĻĒJI IZPILDĪTS** |
| Papildināts profesiju klasifikators |
| 11. | Personāla atlases sistēmas pilnveide, t.sk. darbinieku testēšanas metožu ieviešana | Pilnveidotā personāla atlases sistēma IeVP un VPD ļauj atlasīt kvalitatīvus pretendentus | Veikts IeVP un VPD nodarbināto profesionālo kompetenču pētījums | **IZPILDĪTS** |
| Izstrādāti grozījumi normatīvajos aktos | **DAĻĒJI IZPILDĪTS** |
| 12. | IeVP un VPD darbinieku profesionālās noturības stiprināšana | Nodrošināta darbinieku profesionālā noturība un darba vides stresa faktoru samazināšana vai novēršana | Psihologa/psihoterapeita konsultācijas gada laikā apmeklē 60 VPD un IeVP darbinieki, t.sk. pēc krīzes situācijām | **DAĻĒJI IZPILDĪTS** |
| Grupu supevīzijās gada laikā piedalās 200 VPD un IeVP darbinieki |
| Individuālajās supervīzijās gada laikā piedalās 490 VPD un IeVP darbinieki |
| Izstrādāti grozījumi normatīvajos aktos, nostiprinot supervīzijas kā obligātu prasību IeVP un VPD darbiniekiem |
| 13. | Pietiekama personāla skaita nodrošināšana kvalitatīvai ieslodzīto resocializācijai | Pilnveidotā resocializācijas personāla skaita attiecība pret ieslodzīto skaitu ļauj nodrošināt kvalitatīvu ieslodzīto resocializāciju | Tiek nodrošināta Pamatnostādnēs noteiktā resocializācijas personāla un ieslodzīto skaita attiecība | **DAĻĒJI IZPILDĪTS** |

**Līdz ar to Plāna 1.2. uzdevums kopumā ir uzskatāms par daļēji izpildītu.** Tā kā divi no šī uzdevuma izpildei paredzētajiem pasākumiem Projekta 9.1.3. ietvaros un pasākums par jaunā Liepājas cietuma darbinieku apmācību objektīvu iemeslu tiks izpildīti pēc Pamatnostādņu darbības perioda beigām, tad **nepieciešami tehniski grozījumi Plānā un Pamatnostādnēs.** Arī Projekta 9.1.3. dinamiskais īstenošanas process, sinerģija ar Projektu 9.1.2., kā arī kriminālsodu izpildes jomas dinamiskā attīstība rada nepieciešamību pēc nelieliem grozījumiem Plānā attiecībā uz šajā uzdevumā paredzēto pasākumu izpildes termiņiem.

Plānā un Pamatnostādnēs nepieciešams precizēt 1.2. uzdevuma vairāku apakšuzdevumu rezultatīvo rādītāju noteikšanā izmantoto pieeju, un apzinoties, ka viena un tā pati persona var būt piedalījusies vairākās apmācību aktivitātēs, Projektā 9.1.2. uzskaitīt ne unikālos dalībniekus. Nepieciešams precizēt arī resocializācijas programmu jomā apmācīto un supervīzijas saņēmušo IeVP un VPD darbinieku skaitu, kā arī apmācīto NVA darbinieku skaitu. Tāpat Plānu nepieciešams papildināt arī ar uzdevumu izstrādāt resocializācijas programmu elektronisko vidi. Tāpat veiktā IeVP un VPD nodarbināto profesionālo kompetenču pētījuma rezultātā tika secināts, ka IeVP nodarbināto jaunu kompetenču vajadzības nosaka nepieciešamību izstrādāt jaunus IeVP nodarbināto amata aprakstus.

***1.3. uzdevums – Brīvprātīgo darba, t.sk. līdzgaitniecības kā soda izpildes procesa sastāvdaļas ieviešana[[4]](#footnote-5)***

Līdzgaitniecības modelis VPD tika izstrādāts un ieviests VPD Projekta LV08/1 ietvaros - 2015. gadā. Projektam noslēdzoties, VPD turpināja līdzgaitniecības programmas īstenošanu.

Projekta 9.1.2. ietvaros tiek sniegts atbalsts līdzgaitniecības modeļa uzturēšanai un attīstībai, koncentrējoties uz no ieslodzījuma vietām atbrīvotām personām. Projekta 9.1.2. ietvaros 2017. un 2018. gadā kopā tika apmācīti 65 līdzgaitnieki ( 2017. gadā – 38, 2018. gadā - 27).

VPD sava budžeta ietvaros nodrošina līdzgaitniecību VPD klientiem, kas nav Projekta 9.1.2. mērķa grupa. 2017. gada otrajā pusgadā līdzgaitniecībā iesaistījās 27 VPD klienti. 2018. gadā līdzgaitniecībā iesaistījās 54 VPD klienti.

Līdz 2017. gada II ceturksnim mācību pasākumus brīvprātīgajiem organizēja un finansēja VPD Projekts LV08/1 un mācības savu amata pienākumu ietvaros vadīja VPD speciālisti. Pēc VPD Projekta LV08/1 noslēguma, brīvprātīgo mācību organizēšanu un finansēšanu pārņēma Projekts 9.1.3., piesaistot mācību vadīšanai VPD un citus speciālistus.

Kopumā no 2016. gada 24. septembra līdz 2018. gada 31. decembrim sākotnējās apmācībās piedalījās 127 brīvprātīgie, kuri vēlāk izteica vēlēšanos kļūt par līdzgaitniekiem. Līdz 2017. gada 29. decembrim tika noslēgti 36 līgumi ar līdzgaitniekiem.

2017. gadā tika sagatavota **rokasgrāmata** "Brīvprātīgā līdzgaitnieka rokasgrāmata" un pilnveidota **rokasgrāmata** "Ceļvedis līdzgaitniecībā" probācijas klientu lietu vadītājiem.

Līdz 2018. gada 28. decembrim tika noslēgti 34 līgumi ar līdzgaitniekiem.

**Brīvprātīgo atlases un iesaistes modeļa ieviešanai** 2018. gada III ceturksnī tika pabeigts darbs pie pētījuma "Pētījums par brīvprātīgo darba iespējām un līdzgaitniecības modeļa ieviešanu kriminālsodu izpildē".

**Nevalstisko organizāciju piesaistei, t.sk. brīvprātīgo darba nodrošināšanas VPD un IeVP** veicināšanai, VPD Projekta LV08/1 ietvaros 2016. gadā tika organizēta 1.konference VPD brīvprātīgajiem. 2017. un 2018. gadā šo konferenču organizēšanai tika piesaistīts Projekta 9.1.3. personāls un finansējums, konferences mērķa grupu paplašinot uz VPD un IeVP brīvprātīgajiem. Visās šajās brīvprātīgo darbam veltītajās konferencēs piedalījās arī nevalstisko organizāciju pārstāvji.

**3. tabula. Apkopota informācija par Plāna 1.3. uzdevuma izpildi**

|  |  |  |  |  |
| --- | --- | --- | --- | --- |
| ***1.3. Brīvprātīgo darba kā soda izpildes procesa sastāvdaļas ieviešana*** *-* ***nevalstisko organizāciju piesaiste, t.sk. brīvprātīgo darbs*** | | | | |
| 1. | Līdzgaitniecības modeļa ieviešana | Nodrošināts sabiedrības pārstāvju atbalsts notiesātajam no soda izpildes sākuma brīža |  | **DAĻĒJI IZPILDĪTS** |
| 2. | Apmācības IeVP un VPD brīvprātīgajiem bērnu tiesību aizsardzības jomā | Darbu ar nepilngadīgajiem nodrošina atbilstoši apmācīti brīvprātīgie | 40 brīvprātīgie ir apmācīti bērnu tiesību aizsardzības jautājumos | **DAĻĒJI IZPILDĪTS** |
| 3. | Brīvprātīgo atlases un iesaistes modeļa ieviešana | Brīvprātīgo darbs ir soda izpildes procesa sastāvdaļa | Izstrādāti grozījumi normatīvajos aktos | **DAĻĒJI IZPILDĪTS** |
| 4. | Nevalstisko organizāciju piesaiste, t.sk. brīvprātīgo darba nodrošināšana VPD un IeVP | Nevalstiskās organizācijas un brīvprātīgie sniedz nozīmīgu ieguldījumu brīvības atņemšanas soda izpildē |  | **DAĻĒJI IZPILDĪTS** |

**Līdz ar to Plāna 1.3. uzdevums kopumā ir uzskatāms par daļēji izpildītu.** Tomēr balstoties uz Projekta 9.1.3. un Projekta 9.1.2. dinamisko īstenošanas procesu, abu projektu sinerģiju, kā arī kriminālsodu izpildes jomas dinamisko attīstību, ir nepieciešami nelieli tehniski **grozījumi Plānā attiecībā uz šajā uzdevumā paredzēto pasākumu izpildes termiņiem.** Tāpat ņemot vērā brīvprātīgā darba veicēju noslodzi pamatdarbā, Plānā nepieciešams iekļaut pasākumu – izstrādāt brīvprātīgā darba veicēju neklātienes mācību formu (testi, videomateriāli).

## 2. Rīcības virziens – novērst resocializācijas īstenošanas šķēršļus, kas saistās ar notiesātā veselības stāvokli, t.sk. atkarībām.

Rīcības virziena īstenošanai Pamatnostādnēs paredzēti uzdevumi un Plānā tika iekļauti attiecīgi pasākumi.

***2.1. uzdevums – atkarību novēršanai nepieciešamās infrastruktūras izveide Olaines cietumā un resocializācijas (atkarību mazināšanas) programmu izstrāde un īstenošana[[5]](#footnote-6)***

Šī uzdevuma izpildei Plānā ietverti vairāki pasākumi. Pasākums - **Atkarīgo centra darbībai nepieciešamās ēkas uzbūvēšana -** tika izpildīts iepriekšējā atskaites periodā. Jaunuzbūvētais Atkarīgo centrs Olaines cietumā (200 notiesātajiem) tika atklāts 2016. gada oktobrī. Tajā notiesātie tiek iesaistīti 2 resocializācijas programmās atkarību mazināšanai un šajā centrā notiesātie var atrasties līdz 12 mēnešiem. 2016. gadā uz Olaines cietuma Atkarīgo centru tika nosūtīti 24 notiesātie, no tiem dalību atkarību mazināšanas programmā uzsāka 8 notiesātie. 2017. gadā uz Olaines cietuma Atkarīgo centru tika nosūtīti 116 notiesātie, bet 2018. gadā – 136 notiesātie.

Tāpat arī pasākumi – **Nokomplektēta un nodrošināta Atkarīgo centra darbinieku apmācība pirms darba uzsākšanas** un **Īpašu resocializācijas programmu īstenošana Atkarīgo centrā** – tika izpildīti iepriekšējā atskaites periodā. Šobrīd Atkarīgo centrā notiesātie joprojām tiek iesaistīti divās resocializācijas programmās atkarību mazināšanai. Atkarīgo centra klientu atlasei nepieciešamo citu cietumu darbinieku apmācības – 10 koordinatori ieslodzījuma vietās veic klientu atlasi nosūtīšanai uz Atkarīgo centru.

Papildus informējam, ka 9 ieslodzījuma vietās informatīvi izglītojošajās lekcijās NVO vieslektoru vadībā par vielu lietošanas kaitējuma mazināšanu piedalījās 162 ieslodzītie.

**4. tabula. Apkopota informācija par Plāna 2.1. uzdevuma izpildi**

|  |  |  |  |  |
| --- | --- | --- | --- | --- |
| ***2.1. Atkarību novēršanai nepieciešamās infrastruktūras izveide Olaines cietumā un resocializācijas programmu izstrāde un īstenošana*** | | | | |
| 1. | Atkarīgo centra darbībai nepieciešamās ēkas uzbūvēšana | Izveidota droša un atkarību novēršanai piemērota ieslodzījuma vietas infrastruktūra | Atkarīgo centrs Olaines cietumā (200 notiesāto izvietošanai) uzsāk darbu 2016. gada oktobrī. | **IZPILDĪTS** |
| 2. | Nokomplektēta un nodrošināta Atkarīgo centra darbinieku apmācība pirms darba uzsākšanas | Atkarīgo centra darbu nodrošina atbilstoši apmācīti darbinieki | Pieņemti darbā 70 Atkarīgo centra darbinieki | **IZPILDĪTS** |
| 100 % Atkarīgo centra darbinieku ir pabeiguši apmācības pirms darba uzsākšanas |
| 3. | Īpašu resocializācijas programmu īstenošana Atkarīgo centrā (līdz 12 mēnešiem) | Nodrošināti specifiski resocializācijas līdzekļi atkarīgajiem Atkarīgo centrā | Atkarīgo centrā tiek īstenotas 2 īpašas resocializācijas programmas, kas vērstas uz atturēšanos no atkarību izraisošu vielu lietošanas | **IZPILDĪTS** |
| 4. | Atkarīgo centra klientu atlasei nepieciešamo citu cietumu darbinieku apmācības | Atkarīgo centra klientus atlasa atbilstoši apmācīti darbinieki | 10 darbinieki citos cietumos ir apmācīti atlasīt klientus Atkarīgo centram | **IZPILDĪTS** |

**Līdz ar to Plāna** **2.1. uzdevums ir uzskatāms par izpildītu.**

***2.2. uzdevums – Atturībai no atkarības vielu lietošanas piemērotas infrastruktūras (drug– free nodaļu) izveide 2 ieslodzījuma vietās, t.sk. darbinieku apmācība[[6]](#footnote-7)***

Neskatoties uz to, ka Plānā tika noteikta *drug-free* nodaļu izveide jaunajā Liepājas cietumā un Iļģuciema cietumā, uzdevums uzskatāms par izpildītu, jo *drug-free* nodaļas ir izveidotas trīs citos cietumos, t.i., izpildotpasākumu **– nodrošināt nepieciešamos infrastruktūras uzlabojumus ieslodzījuma vietās** 2017. gadā tika izveidotas trīs nodaļas "Brīvs no atkarības" - Liepājas, Daugavgrīvas un Jēkabpils cietumos.

Pasākuma **personāla apmācība ieslodzījuma vietās** darbam ar notiesātajiem *drug – free* nodaļās – izpildei apmācīti 10 ieslodzījuma vietu darbinieki.

**5. tabula. Apkopota informācija par Plāna 2.2. uzdevuma izpildi**

|  |  |  |  |  |
| --- | --- | --- | --- | --- |
| ***2.2. Atkarības vielu nelietošanai piemērotas infrastruktūras (drug-free nodaļu) izveide divās ieslodzījuma vietās*** | | | | |
| 1. | Nepieciešamie infrastruktūras uzlabojumi ieslodzījuma vietās | Nodrošināta piemērota un droša vide (nodaļa), kur notiesātajam atgriezties pēc Atkarīgo centra programmu pabeigšanas, ja viņš netiek atbrīvots | Ieslodzījuma vietās izveidotas 2 *drug-free* nodaļas - jaunajā Liepājas cietumā un Iļģuciema cietumā | **IZPILDĪTS** |
| 2. | Personāla apmācība ieslodzījuma vietās | Darbu ar notiesātajiem *drug-free* nodaļās nodrošina atbilstoši apmācīti darbinieki | Apmācīti 10 darbinieki ieslodzījuma vietās | **IZPILDĪTS** |

**Līdz ar to Plāna 2.2. uzdevums ir uzskatāms par izpildītu.**

***2.3. uzdevums – Atkarīgo centra un drug – free nodaļu darbības regulējums normatīvajos aktos[[7]](#footnote-8)***

Šī uzdevuma ieviešanai bija plānota **grozījumu normatīvajos aktos izstrāde, lai nodrošinātu tiesisku apiešanos ar notiesātajiem Atkarīgo centrā un *drug – free* nodaļās**. Šis pasākums ir izpildīts, jo 2016. gada 13. jūlijā spēkā stājās likums "Grozījumi Latvijas Sodu izpildes kodeksā", kas noteic soda izciešanas režīmu un atkarību mazināšanas programmā iesaistīto notiesāto resocializācijas īpatnības Atkarīgo centrā. Savukārt Ministru kabineta 2017. gada 3. janvāra noteikumos Nr. 23 "Iekšējās kārtības noteikumi brīvības atņemšanas iestādes struktūrvienībā, kurā tiek īstenota resocializācijas programma atkarību mazināšanai" noteikta detalizēta iekšējā kārtība Atkarīgo centrā, notiesāto atlases, uzņemšanas un pārvietošanas kārtība, kā arī kārtība, kādā notiesāto izslēdz no atkarību mazināšanas programmas un attiecīgo lēmumu pieņemšanas kritēriji. Tāpat minētajos noteikumos noteikts, ka, pārvietojot uz brīvības atņemšanas iestādi notiesāto, kurš saskaņā ar resocializācijas plānā noteikto rezultātu apguvis atkarību mazināšanas programmu, viņu izvieto atsevišķi no notiesātajiem, kuri to nav apguvuši.

**6. tabula. Apkopota informācija par Plāna 2.3. uzdevuma izpildi**

|  |  |  |  |  |
| --- | --- | --- | --- | --- |
| ***2.3. Atkarīgo centra un drug - free nodaļu darbības regulējums normatīvajos aktos*** | | | | |
| 1. | Grozījumu normatīvajos aktos izstrāde, lai nodrošinātu tiesisku apiešanos ar notiesātajiem Atkarīgo centrā un *drug-free* nodaļās | Darbs ar notiesātajiem Atkarīgo centrā un *drug-free* nodaļās tiek veikts atbilstoši normatīvajos aktos noteiktajam | Izstrādāti grozījumi normatīvajos aktos | **IZPILDĪTS** |

**Līdz ar to Plāna 2.3. uzdevums ir uzskatāms par izpildītu.**

***2.4. uzdevums – Latvijas Cietumu slimnīcas (turpmāk – LCS) darbības restrukturizācija un ārstniecības personu sociālo garantiju sistēmas paplašināšana[[8]](#footnote-9)***

Uzdevuma nodrošināšanai tika paredzēts nodrošināt **LCS iekšējo restrukturizāciju un paplašināšanu**, t.sk. pietiekama personāla skaita nodrošināšanu kvalitatīvai ieslodzīto veselības aprūpei.

Katru gadu - 2017. un 2018. gadā 2,9 tūkst. ieslodzītie pārvesti un apsargāti uz ārstniecības iestādēm ārpus ieslodzījuma vietām. Savukārt LCS 2017. un 2018. gadā ārstējās attiecīgi 601 ieslodzītais un 734 ieslodzītie.

**Ieslodzījuma vietu ārstniecības personu apmācības** tika nodrošinātas 2017. un 2018. gadā attiecīgi īstenojot 52 un 60 ārstniecības personu apmācību.

**7. tabula. Apkopota informācija par Plāna 2.4. uzdevuma izpildi**

|  |  |  |  |  |  |
| --- | --- | --- | --- | --- | --- |
| ***2.4. LCS un ieslodzījuma vietu medicīnas daļu darbības pilnveidošana*** | | | | | |
| 1. | LCS iekšējā restrukturizācija un paplašināšana, t.sk. pietiekama personāla skaita nodrošināšana kvalitatīvai ieslodzīto veselības aprūpei | LCS sniedz veselības aprūpi ieslodzītajiem, kuru ir racionāli sniegt ieslodzījuma vietu sistēmā | Izdevumi ieslodzīto konvojēšanai uz ārstniecības iestādēm ārpus ieslodzījuma vietām saglabājas stabilā apjomā | 2017. gadā 2900 ieslodzītie tika pārvesti un apsargāti uz ārstniecības iestādēm ārpus ieslodzījuma vietām. 2017. gadā LCS ārstējās 601 ieslodzītais  2018. gadā 2900 ieslodzītie tika pārvesti un apsargāti uz ārstniecības iestādēm ārpus ieslodzījuma vietām. 2018. gadā LCS ārstējas 734 ieslodzītais | **DAĻĒJI IZPILDĪTS** |
| Noteiktā ārstniecības personu skaita attiecība pret ieslodzīto skaitu atkarībā no ārstniecības personāla specialitātes ļauj nodrošināt kvalitatīvu ieslodzīto veselības aprūpi drošos apstākļos | Tiek nodrošināta Pamatnostādnēs noteiktā personāla un ieslodzīto skaita attiecība |  |
| 2. | Ieslodzījuma vietu ārstniecības personu apmācības | Apmācītas ieslodzījuma vietu ārstniecības personas izprot darba ieslodzījumā specifiku un pārzina jaunākās metodes darbam ar ieslodzīto | Katru gadu tiek apmācītas 25 ārstniecības personas ieslodzījuma vietās | 2017. gadā tika apmācītas 52 ārstniecības personas ieslodzījuma vietās  2018. gadā tika apmācītas 60 ārstniecības personas ieslodzījuma vietās | **IZPILDĪTS** |

**Līdz ar to Plāna 2.4. uzdevums ir uzskatāms par daļēji izpildītu.**

## 

## 3. Rīcības virziens – nodrošināt izglītības vai profesijas apguvi brīvības atņemšanas soda izciešanas laikā, kā rezultātā bijušais notiesātais pēc atbrīvošanas no brīvības atņemšanas iestādes sāk darba meklējumus.

Rīcības virziena īstenošanai Pamatnostādnēs paredzēti uzdevumi un Plānā tika iekļauti attiecīgi pasākumi:

***3.1. uzdevums – Profesionālās izglītības un profesionālās pilnveides pasākumi ieslodzītajiem[[9]](#footnote-10)***

IeVP īstenotā Projekta 9.1.2. ietvaros 2018. gadā **valsts valodas** apmācībās tika iesaistīti 153 ieslodzītie. 2017. gadā apmācības Projekta 9.1.2. ietvaros netika īstenotas.

2016.–2017. gadā ieslodzījuma vietās valsts budžeta ietvaros tika īstenotas 24 profesionālās izglītības programmas, 2018. gadā – 25 profesionālās izglītības programmas.

**8. tabula. Profesionālajā izglītībā iesaistīto ieslodzīto skaits**

|  |  |  |  |
| --- | --- | --- | --- |
|  | **2016** | **2017** | **2018** |
| **Profesionālās izglītības programmās iesaistītie ieslodzītie** | 677 | 625 | 544 |

**Profesionālās izglītības programmu klāsta izvērtēšanu** Projekta 9.1.2. ietvaros plānots veikt kā pētījumu (ārpakalpojums) divas reizes – 2019. gada III ceturksnī un 2022. gada IV ceturksnī. Šāda izvērtējuma mērķis ir atbilstoši darba tirgus pieprasījumam izvērtēt esošo profesionālās izglītības programmu piedāvājumu ieslodzījuma vietās. Plānots izvērtēt visas apgūstamās izglītības programmas un atbilstoši pētījuma rezultātiem ieslodzījuma vietās ieslodzīto apmācību programmā ieviest atbilstošākās profesionālās izglītības programmas, kā arī IeVP budžeta ietvaros nodrošināt darba piedāvājumam atbilstošāko profesionālās izglītības programmu prakses vietas un piesaistīt prakses vadītājus ieslodzījuma vietās. IeVP 2017. gadā un 2018. gadā saņēma NVA izvērtējumus par sniegto konsultāciju rezultātiem.

Projekta 9.1.3. ietvaros plānota arī **ekspertu diskusija par ieslodzīto un bijušo ieslodzīto profesionālās piemērotības noteikšanai un prasmju pilnveidošanai nepieciešamo pasākumu klāsta papildināšanu**. 2018. gada I ceturksnī Rīgā notika ekspertu diskusija "Kādi ir šķēršļi bijušo ieslodzīto integrācijai darba tirgū?" ar IeVP Resocializācijas daļas, ieslodzījuma vietu, darba devēju, izglītības iestāžu, NVA un Tieslietu ministrijas ekspertu dalību. Šī bija pirmā no kopumā 5 projekta laikā plānotajām diskusijām.

Projekta 9.1.2. ietvaros atskaites periodā notika **individuālas vai/un grupu karjeras konsultācijas ieslodzītajiem** – pirms iesaistīšanas profesionālās izglītības programmā un pirms atbrīvošanas (sakarā ar darba meklēšanu). Minētais pasākums ļauj ieslodzītajiem veiksmīgāk izvēlēties profesionālās izglītības programmu, kuru apgūt ieslodzījuma laikā, kā arī palīdz ieslodzītajiem iegūt informāciju par iespēju saņemt NVA palīdzību un sniegtos pakalpojumus pēc atbrīvošanas no ieslodzījuma un veiksmīgāk atrast darbu sabiedrībā. Tādējādi tiek radīti priekšnoteikumi, lai persona veiksmīgāk iekļautos darba tirgū, vienlaikus mazinot noziedzīgās uzvedības riskus.

**9. tabula. Karjeras konsultācijas notiesātajiem Projekta 9.1.2. ietvaros**

|  |  |  |
| --- | --- | --- |
|  | **Ieslodzīto skaits** | |
| **2017** | **2018** |
| Individuālas vai/un grupu karjeras konsultācijas pirms iesaistīšanas profesionālās izglītības programmā | 318 | 251 |
| Grupu karjeras konsultācijas pirms atbrīvošanas sakarā ar darba meklēšanu | 407 | 303 |
| **Kopā:** | 725 | 554 |
| **1279** | |

Projekta 9.1.2. ietvaros tika nodrošinātas **ikgadējas NVA darbinieku (karjeras konsultantu) apmācības** par ieslodzījuma vietu darba specifiku, lai nodrošinātu attiecīgajam personālam nepieciešamās priekšzināšanas par ieslodzījuma un ieslodzīto specifiku. Šādas apmācības 2017. gadā notika I un IV ceturksnī. 2018. gadā apmācības NVA konsultantiem notika IV ceturksnī. Kopā 2017.­2018. gadā ir notikušas 3 apmācības (2017. gada 17. februārī – 15 apmācīti NVA konsultanti, 2017. gada 10. novembrī – 11 apmācīti NVA konsultanti un 2018. gada 16. novembrī – 11 apmācīti NVA konsultanti).

**10. tabula. Apkopota informācija par Plāna 3.1. uzdevuma izpildi**

|  |  |  |  |  |
| --- | --- | --- | --- | --- |
| **Nr.p.**  **k.** | **Pasākums** | **Darbības rezultāts** | **Rezultatīvais rādītājs** | **Izpilde** |
| ***3.1. Profesionālās izglītības un profesionālās pilnveides pasākumi ieslodzītajiem*** | | | | |
| 1. | Profesionālās piemērotības noteikšanas un prasmju pilnveidošanas pasākumu ieviešana notiesātajiem jau ieslodzījumā | Ieslodzītajiem, kas apguvuši valsts valodu, ir plašākas iespējas atrast darbu pēc atbrīvošanas | 96 notiesātie gadā, kas vecāki par 29 gadiem, ir apguvuši latviešu valodu | **IZPILDĪTS** |
| Ieslodzītie tiek iesaistīti profesionālās tālākizglītības un neformālās izglītības programmās, paplašinot iespējas atrast darbu pēc atbrīvošanas | Profesionālās tālākizglītības un neformālās izglītības programmas īstenotas 250 personām ieslodzījuma vietās | **DAĻĒJI IZPILDĪTS** |
| 2. | Pasākumu ieviešana ieslodzīto un bijušo ieslodzīto karjeras plānošanai | Karjeras konsultācijas saņēmušiem notiesātajiem ir iespējams piemeklēt atbilstošākus profesionālās izglītības pasākumus | Ieslodzījuma vietās un pēc ieslodzījuma karjeras konsultanti konsultējuši 450 personas, kas vecākas par 29 gadiem | **IZPILDĪTS** |
| 250 ieslodzītie iesaistīti profesionālās izglītības programmu praksē ieslodzījuma vietā | **IZPILDĪTS** |

**Līdz ar to Plāna** **3.1. uzdevums ir uzskatāms par daļēji izpildītu.** Tomēr balstoties uz Projekta 9.1.2. dinamisko īstenošanas procesu, un sinerģiju ar Projektu 9.1.3., ir nepieciešami nelieli tehniski **grozījumi Plānā attiecībā uz šajā uzdevumā paredzēto pasākumu izpildes termiņiem** un jauna pasākuma **- konference par darba tirgus jautājumiem (2020. gadā) – iekļaušana Plānā.**

***3.2. uzdevums – Profesionālās izglītības un profesionālās pilnveides pasākumi ieslodzījumā esošajiem jauniešiem "Jauniešu garantijas" ietvaros[[10]](#footnote-11)***

Uzdevums pamatā tika izpildīts iepriekšējā atskaites periodā SAM Nr. 7.2.1. "Palielināt nodarbinātībā, izglītībā vai apmācībās neiesaistītu jauniešu nodarbinātību un izglītības ieguvi Jauniešu garantijas ietvaros" pasākuma "Sākotnējās profesionālās izglītības programmu īstenošana Jauniešu garantijas ietvaros" projekta "Sākotnējās profesionālās izglītības programmu īstenošana Jauniešu garantijas ietvaros" (vienošanās Nr. 7.2.1.2./15/I/001) īstenošanas ietvaros. Kopumā vienošanās Nr. 7.2.1.2./15/I/001 ietvaros projekta aktivitātēs tika iesaistīti 505 ieslodzījumā esoši jaunieši, tajā skaitā, saņemot karjeras konsultācijas. Vienošanās Nr. 7.2.1.2./15/I/001 rezultatīvie rādītāji attiecībā uz jauniešiem cietumos tika pilnībā sasniegti, taču Plāna izpildes līmenī tie tomēr vērtējami kā daļēji sasniegti.

Atbalsts jauniešiem bija pieejams 2014.-2017. gadā. 2018. gadā minētā projekta aktivitātes ieslodzījuma vietās netika īstenotas.

**Izglītības programmu īstenošana ieslodzījuma vietās esošiem jauniešiem (dati par periodu no 01.09.2014. līdz 31.12.2018.)[[11]](#footnote-12):**

|  |  |
| --- | --- |
| **Programma** | **Iesaistītie jaunieši (uz 31.12.2018.)** |
| "Mazā biznesa organizēšana" | 85 |
| Apdares darbi un telpu remonts | 29 |
| Bruģēšanas darbi | 30 |
| Būvdarbi | 84 |
| Datormācība | 113 |
| Datortehnikas lietošana, diagnostika, remonts un p | 28 |
| Enerģētika un elektrotehnika | 8 |
| Flīzēšanas darbi | 16 |
| Fotografēšana un digitālā fotogrāfiju apstrāde | 4 |
| Kokgriešanas tehnoloģijas pamati | 9 |
| Latviešu valoda (vidējais līmenis) komercuzņēmumos | 10 |
| Latviešu valoda (zemākais līmenis) komercuzņēmumos | 29 |
| Latviešu valoda konkurētspējas paaugstināšanai | 7 |
| Latviešu valodas konkurētspējas paaugstināšanai | 20 |
| Lauksaimniecības pamati | 10 |
| Mazā biznesa organizēšana | 1 |
| Nagu modelēšana | 7 |
| Pārdevēja darbs | 11 |
| Tūrisma produktu izstrāde | 4 |

**11. tabula. Apkopota informācija par Plāna 3.2. uzdevuma izpildi**

|  |  |  |  |  |
| --- | --- | --- | --- | --- |
| ***3.2. Profesionālās izglītības un profesionālās pilnveides pasākumi ieslodzījumā esošajiem jauniešiem "Jauniešu garantijas" ietvaros*** | | | | |
| 1. | Jauniešu garantijas ietvaros (jauniešiem no 15-29 gadus vecas personas) nodrošināta pamatprasmju un kompetenču (profesionālās tālākizglītības un profesionālās pilnveides izglītības programmu) apguves pasākumu īstenošana jauniešiem ieslodzījuma vietās, kā arī karjeras atbalsta pasākumu īstenošana ieslodzījuma vietās | Ieslodzītajiem jauniešiem, kas tiek iesaistīti pamatprasmju apguvē, palielinās iespējas iesaistīties darba tirgū pēc ieslodzījuma | Pamatprasmju apguve nodrošināta 10 jauniešiem ieslodzījuma vietās. | **DAĻĒJI**  **IZPILDĪTS** |
| Ieslodzītajiem jauniešiem, kas tiek iesaistīti profesionālās tālākizglītības programmu apguvē, palielinās iespējas iesaistīties darba tirgū pēc ieslodzījuma | Profesionālās tālākizglītības programmas īstenotas 40 jauniešiem ieslodzījuma vietās |
| Ieslodzītajiem jauniešiem, kas tiek iesaistīti profesionālās pilnveides programmu apguvē, palielinās iespējas iesaistīties darba tirgū pēc ieslodzījuma | Profesionālās pilnveides programmas īstenotas 450 jauniešiem ieslodzījuma vietās |
| Ieslodzītajiem jauniešiem, kas saņem karjeras konsultācijas ieslodzījuma vietās, iespējams piemeklēt atbilstošākas profesionālās izglītības programmas | Karjeras atbalsta pasākumi nodrošināti 1500 jauniešiem ieslodzījumu vietās |

**Līdz ar to Plāna 3.2 uzdevums ir uzskatāms par daļēji izpildītu.**

***3.3. uzdevums – Specifisku atbalsta pasākumu ieviešana bijušo notiesāto nodarbinātībai[[12]](#footnote-13)***

Šī uzdevuma ieviešanai Projekta 9.1.2. ietvaros plānots nodrošināt **psihologa konsultācijas VPD klientiem**, lai novērstu problēmas, kuras traucē klienta nodarbinātībai. 2018. gadā šādu speciālista konsultāciju saņēma 17 VPD klienti.

Tāpat uzdevuma ieviešanai Projektā 9.1.2. paredzēta **atkarību novēršanas iespēju nodrošināšana VPD klientiem**. 9.1.2. Projekta ietvaros 2018. gadā Minesotas programmā tika iesaistīti 2 VPD klienti.

**12. tabula. Apkopota informācija par Plāna 3.3. uzdevuma izpildi**

|  |  |  |  |  |
| --- | --- | --- | --- | --- |
| ***3.3. Specifisku atbalsta pasākumu ieviešana bijušo notiesāto nodarbinātībai*** | | | | |
| 1. | Speciālistu, t.sk. psihologa, psihoterapeita/psihoterapijas speciālista konsultācijas personām, kuras jebkad ir bijušas sodītas ar brīvības atņemšanu, lai novērstu problēmas, kas traucē klienta nodarbinātībai | VPD klienti saņem psihologa konsultācijas, tādējādi novēršot šķēršļus nodarbinātībai | 300 VPD klienti saņēmuši psihologa konsultācijas | **DAĻĒJI IZPILDĪTS** |
| 2. | Atkarību novēršanas iespēju nodrošināšana VPD klientiem | VPD klienti saņem atkarību novēršanas pakalpojumus, ja viņiem konstatēta šāda resocializācijas vajadzība | Katru gadu 20 VPD klienti tiek iesaistīti Minesotas programmā | **DAĻĒJI IZPILDĪTS** |

**Līdz ar to Plāna 3.3. uzdevums ir uzskatāms par daļēji izpildītu.** Tomēr balstoties uz Projekta 9.1.2. dinamisko īstenošanas procesu, un sinerģiju ar Projektu 9.1.3., kā arī izvērtējot minēto pasākumu iespējamās izpildes prognozes, ir nepieciešami **grozījumi Plānā attiecībā uz šajā uzdevumā paredzētajiem pasākumu rezultatīvajiem rādītājiem un izpildes termiņiem.**

## 4. Rīcības virziens – uzlabot notiesātā sociāli pozitīvas attiecības ar ģimeni un sabiedrību, veicinot atgriešanos tajā.

Rīcības virziena īstenošanai Pamatnostādnēs paredzēti uzdevumi un Plānā tika iekļauti attiecīgi pasākumi:

***4.1. uzdevums – Moderno saziņas tehnoloģiju (Skype) ieviešana saziņas ar tuviniekiem iespēju paplašināšanai atsevišķām notiesāto grupām[[13]](#footnote-14)***

Minētā uzdevuma īstenošanai tika paredzēts **atsevišķām notiesāto grupām paplašināt saziņas iespējas ar tuviniekiem, izmantojot jaunas saziņas tehnoloģijas**.

2015. gada 14. jūlijā stājās spēkā likums "Grozījumi Latvijas Sodu izpildes kodeksā", kas 50.5 panta septītās daļas 3. punktu izteic šādā redakcijā: "3) izmantot telefonsarunas bez skaita ierobežojuma;". Ņemot vērā minēto, visām personām, kuras sodu izcieš daļēji slēgtajā cietumā, ir iespēja sazināties ar tuviniekiem pa telefonu bez ierobežojumiem.

2017. gada 1. augustā stājās spēkā likums "Grozījumi Latvijas Sodu izpildes kodeksā", saskaņā ar kuru **notiesāto** **nepilngadīgo** tiesību apjoms tika paplašināts, proti, noteiktas tiesības sazināties ar radiniekiem un citām personām ar videozvanu.

2017. gada 21. decembrī stājās spēkā likums "Grozījumi Latvijas Sodu izpildes kodeksā", saskaņā ar kuru papildus Latvijas Sodu izpildes kodeksā noteiktajām tiesībām **notiesātajiem** **ārvalstu pilsoņiem** **un notiesātajiem, kuru pastāvīgā dzīvesvieta nav Latvija**, ir tiesības sazināties ar radiniekiem, laulāto un citām personām ar videozvanu.

Savukārt atbilstoši likumā "Grozījumi Apcietinājumā turēšanas kārtības likumā", kas stājās spēkā 2018. gada 3. janvārī, noteiktajam, papildus Apcietinājumā turēšanas kārtības likumā minētajām tiesībām, **apcietinātajam ārvalstniekam un apcietinātajam, kuram pastāvīgā dzīvesvieta nav Latvija,** ir tiesības sazināties ar radiniekiem, laulāto vai citām personām ar videozvanu. Nepilngadīgajiem apcietinātajiem tiesības izmantot videozvanu turpina nodrošināt pilotprojekta ietvaros.

**13. tabula. Apkopota informācija par Plāna 4.1. uzdevuma izpildi**

|  |  |  |  |  |
| --- | --- | --- | --- | --- |
| ***4.1. Moderno saziņas tehnoloģiju ieviešana saziņas ar tuviniekiem iespēju paplašināšanai atsevišķām notiesāto grupām*** | | | | |
| 1. | Atsevišķām notiesāto grupām paplašināta saziņas iespēja ar tuviniekiem, izmantojot jaunas saziņas tehnoloģijas | Paplašinātas notiesāto saziņas iespējas ar tuviniekiem pozitīvu sociālo saišu saglabāšanai | 45 % uz mūžu notiesāto un 20 % no Latvijas cietuma slimnīcā esošajiem notiesātajiem izmanto videozvana iespējas saziņai ar tuviniekiem | **IZPILDĪTS** |
| 2. | Likvidēti telefona sarunu skaita ierobežojumi daļēji slēgtajos cietumos | Paplašinātas saziņas iespējas ar tuviniekiem pa telefonu | 100 % notiesāto, kas sodu izcieš daļēji slēgtajā cietumā, sazinās ar tuviniekiem pa telefonu bez ierobežojumiem | **IZPILDĪTS** |

**Līdz ar to Plāna** **4.1. uzdevums ir uzskatāms par izpildītu.**

***4.2. uzdevums – Atbalsta pasākumi notiesāto ģimenēm[[14]](#footnote-15)***

Šī uzdevuma ieviešanai Plānā paredzēta **psihoterapeita konsultāciju nodrošināšana notiesāto ģimenēm**, lai veicinātu bijušā ieslodzītā atgriešanos ģimenē. Projekta 9.1.2. ietvaros sadarbībā ar VPD Rīgas teritoriālo struktūrvienību 2018. gadā tika organizētas 4 probācijas speciālistu konsultācijas ieslodzīto un bijušo ieslodzīto personu ģimenes locekļiem. Probācijas speciālistu konsultāciju mērķgrupa ir ieslodzīto, kuri pretendē uz pirmstermiņa atbrīvošanos, ģimenes locekļi. Tiek aprobēts/pielāgots probācijas speciālistu konsultāciju modelis. Konsultācijas tiks organizētas vienu reizi mēnesī. 2019. gadā tiks izsludināts iepirkums "Psihiskās veselības speciālistu konsultācijas bijušajiem ieslodzītajiem un ieslodzīto un bijušo ieslodzīto ģimenes locekļiem".

Attiecībā uz **vardarbīgo un dzimumnoziedznieku ģimenes locekļiem domāto programmu pārņemšanu un īstenošanu** Projekta 9.1.2. ietvaros 2019. gada sākumā tika sagatavots ziņojums par varmāku ģimenes locekļiem domātajām programmām Latvijā un ārzemēs, kā arī citām šīs aktivitātes īstenošanas iespējām.

Savukārt **jauniešu likumpārkāpēju vecākiem domātu programmu pārņemšanai un īstenošanai** Projekta 9.1.2. ietvaros 2018. gadā tika sagatavots ziņojums par specifiskas programmas – Multidimensionālās ģimenes terapijas programmas pārņemšanu un ieviešanu Latvijā. Multidimensionālās ģimenes terapijas programma domāta jauniešiem ar delinkventu uzvedību un viņu ģimenes locekļiem.

**14. tabula. Apkopota informācija par Plāna 4.2. uzdevuma izpildi**

|  |  |  |  |  |
| --- | --- | --- | --- | --- |
| ***4.2. Atbalsta pasākumi notiesāto ģimenēm*** | | | | |
| 1. | Speciālistu (tai skaitā psihoterapeita) konsultāciju nodrošināšana notiesāto ģimenēm, lai veicinātu bijušā ieslodzītā atgriešanos ģimenē | Notiesāto ģimenes locekļiem ir iespēja saņemt psihoterapeita konsultācijas, it īpaši, ja viņi paši ir cietuši no notiesātā | Notiesāto ģimenes locekļu skaits, kas ir saņēmuši psihoterapeita konsultācijas, pieaug | **DAĻĒJI IZPILDĪTS** |
| 2. | Vardarbīgo un dzimumnoziedznieku ģimenes locekļiem domāto programmu iegūšana un īstenošana | Vardarbīgo un dzimumnoziedznieku ģimenes locekļi ir sagatavoti tam, ka bijušais ieslodzītais atgriezīsies ģimenē | Pārņemta un tiek īstenota 1 programma | **DAĻĒJI IZPILDĪTS** |
| 3. | Jauniešu likumpārkāpēju vecākiem domātu programmu pārņemšana un īstenošana | Jauniešu likumpārkāpēju vecāki ir sagatavoti tam, ka jaunietis pēc ieslodzījuma atgriezīsies ģimenē | Pārņemta un tiek īstenota 1 programma | **DAĻĒJI IZPILDĪTS** |

**Līdz ar to Plāna 4.2. uzdevums ir uzskatāms par daļēji izpildītu.** Tomēr balstoties uz Projekta 9.1.3. dinamisko īstenošanas procesu, sinerģiju ar Projektu 9.1.2., un kriminālsodu izpildes jomas straujo dinamiku, ir nepieciešami **grozījumi Plānā attiecībā uz šajā uzdevumā paredzēto pasākumu izpildes termiņiem un jaunu/precizētu rādītāju noteikšanu.** Tāpat Projekta 9.1.2 īstenošanas laikā ir konstatēts, ka Plāna 4.2.uzdevuma ietvaros īstenojamā 3. pasākuma - **Jauniešu likumpārkāpēju vecākiem domātu programmu pārņemšana un īstenošana** – efektīvākā veida darbam ar jauniešu likumpārkāpēju ģimenēm ieviešanu, - kvalitatīvai ieviešanai ir **nepieciešams papildināt šo Plāna uzdevumu ar jaunu aktivitāti** -  ieviest multi- dimensionālās terapijas (MDFT) programmu jauniešiem likumpārkāpējiem.

***4.3. uzdevums – Pasākumi notiesāto un viņu tuvinieku saišu uzturēšanai[[15]](#footnote-16)***

Uzdevuma ieviešanai Plānā paredzēta **ģimenes dienu ieviešana brīvības atņemšanas iestādēs**. Projekta 9.1.2. ietvaros 2017. gadā tika īstenoti 15 ģimenes dienu pasākumi un tajos iesaistīti 222 ieslodzītie. 2018. gadā tika īstenoti 49 ģimenes dienu pasākumi un tajos iesaistīti 522 ieslodzītie. Kopā 2017. – 2018. gadā tika īstenoti 64 ģimenes dienu pasākumi un tajos iesaistīti 744 ieslodzītie.

Projekta 9.1.2. ietvaros 2020. gadā paredzēts izstrādāt grāmatu ieslodzīto bērniem. Ieslodzītā un viņa bērnu tikšanās procesā ir svarīgi nodrošināt to, lai ienākšana ieslodzījuma vietā neatstātu nomācošu un traumējošu iespaidu uz bērna psihi. Sevišķi liels risks šajā ziņā ir bērniem līdz 10 gadu vecumam. Lai nodrošinātu šo mērķi, nepieciešams informatīvs, bērniem pieejams materiāls, kurā ilustratīvi atainota ieslodzījuma vieta, tādējādi sagatavojot bērnu ieslodzījuma vietas apmeklējumam un, mazinot bērnā stresu, kas saistīts ar uzturēšanos cietuma vidē un drošības pasākumiem cietuma apmeklētājiem, kā arī iegūtu atgriezenisko saiti kā bērns ir juties sava radinieka apmeklējuma laikā, kas ir paticis un ko vajadzētu uzlabot vai mainīt. Šāda ilustratīva materiāla izstrāde palīdz IeVP netieši uzturēt saikni ar bērnu un nodibināt kontaktu, pildot kopīgi arī izklaidējoša rakstura uzdevumus visām tikšanās laikā iesaistītajām pusēm.

**15. tabula. Apkopota informācija par Plāna 4.3. uzdevuma izpildi**

|  |  |  |  |  |
| --- | --- | --- | --- | --- |
| ***4.3. Pasākumi ieslodzīto un viņu tuvinieku saišu uzturēšanai*** | | | | |
| 1. | Ģimenes dienu ieviešana brīvības atņemšanas iestādēs | Palielinās ģimenes iesaiste soda izpildes procesā | Slēgtajos un daļēji slēgtajos cietumos gadā vismaz vienu reizi notiek ģimenes dienas noteiktām notiesāto grupām | **DAĻĒJI IZPILDĪTS** |
| 2. | Dažādu citu notiesāto tuviniekiem domātu pasākumu organizēšana (Ziemassvētku, Mātes dienas koncerti u.tml.) | Palielinās ģimenes iesaiste soda izpildes procesā | Katrā ieslodzījuma vietā tiek organizēti vismaz 2 pasākumi gadā | **DAĻĒJI IZPILDĪTS** |

**Līdz ar to Plāna 4.3. uzdevums ir uzskatāms par daļēji izpildītu.** Tomēr balstoties uz Projekta 9.1.2. dinamisko īstenošanas procesu, sinerģiju ar Projektu 9.1.3. un kriminālsodu izpildes jomas straujo dinamiku, ir nepieciešami nelieli **grozījumi Plānā attiecībā uz šajā uzdevumā paredzēto pasākumu izpildes termiņiem. Bez tā, nepieciešams precizēt 4.3. uzdevuma 1. pasākuma** "Ģimenes dienu ieviešana brīvības atņemšanas iestādēs" nosaukumu, ņemot vērā, ka uzdevuma izpildei paredzēto pasākumu apjoms ir plašāks un ietver ne tikai ģimeņu saliedēšanas pasākumus (ģimenes dienas), bet arī izglītošanas pasākumus. Tāpat 4.3. uzdevums **papildināms ar jauniem pasākumiem** – "Pētījums par ieslodzīto un viņu ģimeņu sociālo stāvokli un integrāciju sabiedrībā Latvijā" un "Grāmatas izstrāde ieslodzīto bērniem".

***4.4. uzdevums – Informatīvie pasākumi un labās prakses popularizēšana[[16]](#footnote-17)***

Projekta 9.1.3. ietvaros tika uzsākta **ikgadēju informatīvu un labās prakses popularizēšanas pasākumu stereotipu mainīšanai par bijušajiem ieslodzītajiem** īstenošana. 2017. gada IV ceturksnī Rīgā tika organizēta konference "Veidojot labo praksi" un 2018. gada IV ceturksnī Jūrmalā norisinājās otrā Projekta 9.1.3. ietvaros organizētā konference "Misija – personāls".

2018. gada IV ceturksnī noslēdzās sabiedriskās domas pētījums par labās prakses popularizēšanas pasākumiem stereotipu mainīšanai par bijušajiem ieslodzītajiem. 2018. gada I ceturksnī tika saņemts un izvietots 41 roll – up stends (informatīvais plakāts). 29 stendi izvietoti VPD telpās, pārējie – IeVP telpās. 2017. un 2018. gadā katru ceturksni tiek apkopota informācija par projekta aktivitātēm un publicēta IeVP un VPD mājaslapās.

Tehniskās palīdzības Tieslietu ministrijai kā atbildīgajai iestādei informācijas un publicitātes pasākumu īstenošanā (Projekts Nr. 10.1.2.0/15/TP/008) ietvaros, 2017. un 2018. gadā tika īstenoti sekojoši pasākumi:

* Infografika par Projekta 9.1.2. un Projekta 9.1.3. ieguvumiem: "Mēs strādājam drošākai sabiedrībai";
* Piecas preses relīzes (piemēram, "Latvijas cietumos ieslodzītie saņems Nodarbinātības valsts aģentūras speciālistu karjeras konsultācijas" 2017. gada 21. februārī un "Eksperti spriež, kā sekmēt bijušo ieslodzīto integrāciju sabiedrībā un darba tirgū" 2018. gada 10. aprīlī).

Tāpat ir notikušas vairākas ieslodzīto darbu izstādes.

**16. tabula. Apkopota informācija par Plāna 4.4. uzdevuma izpildi**

|  |  |  |  |  |
| --- | --- | --- | --- | --- |
| ***4.4. Informatīvie pasākumi un labās prakses popularizēšana sabiedrības stereotipu maiņai*** | | | | |
| 1. | Ikgadēji informatīvi un labās prakses popularizēšanas pasākumi stereotipu mainīšanai par bijušajiem ieslodzītajiem | Samazinās sabiedrības stereotipi, kas traucē bijušo notiesāto integrācijai sabiedrībā | Katru gadu tiek organizēti pasākumi (ikgadēja konference, ieslodzīto darbu izstādes) | **DAĻĒJI IZPILDĪTS** |

**Līdz ar to Plāna 4.4. uzdevums ir uzskatāms par daļēji izpildītu.** Tomēr balstoties uz Projekta 9.1.3.  īstenošanas procesā gūtajām atziņām, ir nepieciešami nelielitehniski **grozījumi Plānā attiecībā uz šajā uzdevumā paredzēto pasākumu izpildes termiņiem.** Tāpat Projekta 9.1.3. ietvaros veiktā pētījuma "Sabiedriskās domas pētījums par labās prakses popularizēšanas pasākumiem stereotipu mainīšanai par bijušajiem ieslodzītajiem"[[17]](#footnote-18) rezultātā secināts, ka nepieciešams mainīt šobrīd īstenotos labās prakses popularizēšanas pasākumus uz pētījuma rekomendācijās ietvertajiem.

## 5. Rīcības virziens – samazināt iespēju notiesātajam atgriezties kriminālā vidē

Rīcības virziena īstenošanai Pamatnostādnēs paredzēti uzdevumi un Plānā tika iekļauti attiecīgi pasākumi:

***5.1. uzdevums – Atbalsta programmu un jaunu atbalsta metožu sabiedrībā ieviešana bijušajiem ieslodzītajiem[[18]](#footnote-19)***

Uzdevuma ieviešanai Plānā paredzēts **izveidot un īstenot atbalsta programmu bijušajiem ieslodzītajiem sertificēšanas sistēmu**. Uzdevuma izpilde iespējama tikai pēc 5.2. uzdevuma "Bīstamo noziedznieku uzraudzības modeļa ieviešana notiesātajiem ar augstu vardarbīga vai dzimumnozieguma risku pēc atbrīvošanas no brīvības atņemšanas iestādes vai VPD uzraudzības" izpildes. Ar tieslietu ministra 2015. gada 5. decembra rīkojumu Nr. 1 - 1/387 tika izveidota starpinstitucionāla darba grupa resocializācijas programmu akreditācijas sistēmas tiesiskā regulējuma izstrādei un likumprojektā iestrādātie risinājumi ietekmēs šīs aktivitātes saturu un risinājumus.

Attiecībā uz **jaunu atbalsta metožu īstenošanu bijušajiem ieslodzītajiem** turpinājās jau iepriekš iesāktās iniciatīvas. 2015. gada 23. novembrī starp VPD, Valsts policiju un IeVP tika noslēgta starpresoru vienošanās "Par sadarbību atkārtotu noziedzīgu nodarījumu pret tikumību un dzimumneaizskaramību izdarīšanas novēršanai". Starpresoru vienošanās nosaka kārtību, kādā puses organizē starpinstitūciju sanāksmes (turpmāk – STIS), lai savas kompetences ietvaros novērstu atkārtotus noziedzīgus nodarījumus pret tikumību un dzimumneaizskaramību.

VPD nav ieviesta atsevišķa koordinatora amata vieta. Ir noteikta atbildīgā amatpersona par starpresoru vienošanās izpildi, tai skaitā starpinstitūciju sadarbību darbā ar personām, kuras izdarījušas noziedzīgu nodarījumu pret personas tikumību un dzimumneaizskaramību, nosakot amatpersonas amata aprakstā papildus esošajiem amata pienākumiem šādus pienākumus:

1) koordinēt starpinstitūciju sadarbību struktūrvienībās darbā ar personām, kuras ir izdarījušas noziedzīgu nodarījumu pret personas tikumību un dzimumneaizskaramību;

2) sniegt konsultatīvu un praktisku atbalstu struktūrvienībām starpinstitūciju sadarbības jautājumos;

3) vadīt mācības VPD nodarbinātajiem un sadarbības partneriem par starpinstitūciju sadarbības jautājumiem;

4) sniegt priekšlikumus starpinstitūciju sadarbības attīstībai un pilnveidei u.c.

No 2019. gada janvāra stājās spēkā VPD reforma, kuras ietvaros Resocializācijas departamenta vadītāja amata pienākumos tika noteikts pārraudzīt starpinstitūciju sadarbību VPD funkciju jomās (izvērtēšanas ziņojuma sagatavošanas, probācijas uzraudzības, sabiedriskā darba izpildes un uzraudzības). Taču, neskatoties uz to, katrā VPD reģionā/nodaļā ir kāds atbildīgais par STIS virsvadību (VPD ir izveidota un tiek uzturēta kapacitāte STIS nodrošināšanai jebkurā Latvijas vietā). Visiem reģionā/nodaļā par STIS atbildīgajiem minētais pienākums ir papildus amata pienākums, nevis noteiktas slodzes darbs.

**VPD iniciēto un sasaukto STIS pasākumu VPD klientiem skaits:**

|  |  |  |
| --- | --- | --- |
| **Starpinstitūciju sanāksmes** | | |
| **Gads** | **par dzimumnoziedzniekiem** | **par citu kategoriju probācijas klientiem** |
| 2016 | 123 | 74 |
| 2017 | 303 | 150 |
| 2018 | 151 | 330 |

Papildus VPD speciālisti piedalījās arī Valsts policijas un IeVP iniciētajās un sasauktajās STIS: 2016. gadā – 100 sanāksmēs; 2017. gadā – 114 sanāksmēs; 2018. gadā – 103 sanāksmēs.

Ieslodzījuma vietās sasaukto STIS skaits par dzimumnoziedzniekiem un citu kategoriju notiesātajiem:

1) 2016. gadā – 93;

2) 2017. gadā – 103;

3) 2018. gadā – 147.

Projekta 9.1.2. ietvaros, atbalstot STIS modeļa attīstīšanu, 2017. gadā notika 2 STIS sanāksmes, 2018.gadā – 53 STIS sanāksmes. Kopā 2017. – 2018. gadā ir notikušas 55 sanāksmes, kurās risināti bijušo notiesāto gadījumi.

Projekta 9.1.2. ietvaros noorganizētas divas konferences par STIS īstenošanu – viena 2017. gada 23. novembrī un otra 2018. gada 21. novembrī. Tādējādi tika veicināta informācijas apmaiņa par labākajiem sadarbības modeļiem un ieteicamajiem problēmu risinājumiem.

Attiecībā uz **atbalsta/kontroles pasākumiem sabiedrībā bijušajiem ieslodzītajiem, kuri tiesāti par noziegumiem pret tikumību un dzimumneaizskaramību ("Apļu projekta" turpinājums)** atskaites periodā 2018. gadā šādā atbalsta/kontroles formātā ("aplī") Projekta 9.1.2. ietvaros tika iesaistīti 2 VPD klienti. Atskaites periodā tika organizētas tikšanās ar ieslodzījuma vietām, lai apzinātu mērķgrupai atbilstošu ieslodzīto daudzumu, kā arī veiktas vairākas intervijas ar VPD dienesta klientiem par viņu iesaistīšanu šajā atbalsta/kontroles formātā, notika formātam atbilstošu ieslodzīto intervēšana un motivēšana. Plašsaziņas līdzekļos tika izvietoti sludinājumi, kā arī rīkoti semināri un prezentācijas institūcijās, lai piesaistītu jaunus brīvprātīgos. Tika turpinātas sarunas ar ieslodzījuma vietās strādājošajiem profesionāļiem, lai informētu viņus par "apļiem", lai viņi varētu tālāk šo informāciju nodot ieslodzītajiem un motivēt iesaistīties.

**17.** **tabula. Apkopota informācija par Plāna 5.1. uzdevuma izpildi**

|  |  |  |  |  |
| --- | --- | --- | --- | --- |
| ***5.1. Atbalsta programmu un jaunu atbalsta metožu sabiedrībā ieviešana bijušajiem ieslodzītajiem*** | | | | |
| 1. | Atbalsta programmu bijušajiem ieslodzītajiem sertificēšanas sistēmas izveide un īstenošana | Bijušajam ieslodzītajam pēc soda izpildes tiek nodrošināta speciāla atbalsta programma noziedzīgās uzvedības risku mazināšanai | Veikts pētījums par sertificēšanas kritērijiem un metodiku | **IZPILDE IESPĒJAMA TIKAI PĒC 5.2. UZDEVUMA IZPILDES** |
| Sertificētās atbalsta programmās iesaistīti 100 bijušie ieslodzītie gadā (70 ieslodzītie pirmajā gadā) |
| Izstrādāti grozījumi normatīvajos aktos jaunā resocializācijas posma sabiedrībā ieviešanai, t.sk. resocializācijas definīcijas paplašināšana, atbalsta sistēmas ieviešana, ieskaitot sertificēšanas kritēriju noteikšanu |
| 2. | Jaunu atbalsta metožu īstenošana bijušajiem ieslodzītajiem | Jaunu atbalsta metožu īstenošana ļauj apvienot dažādu institūciju un sabiedrības rīcībā esošos resursus, lai samazinātu noziedzīgas uzvedības riskus | Nodrošināti 5 starpinstitucionālās sadarbības grupas (MAPPA) koordinatoru darbība VPD | **DAĻĒJI IZPILDĪTS** |
| Starpinstitucionālās sadarbības grupā (MAPPA) risināti līdz 10 bijušo ieslodzīto gadījumi gadā |
| Izstrādāti grozījumi normatīvajos aktos jaunā resocializācijas posma sabiedrībā ieviešanai, t.sk. nostiprinot starpinstitucionālās sadarbības grupas (MAPPA) metodi |
| 3. | Atbalsta/kontroles pasākumu sabiedrībā bijušajiem ieslodzītajiem, kuri tiesāti par noziegumiem pret tikumību un dzimumneaizskaramību ("Apļu projekta" turpinājums), izstrādāšana un īstenošana | Bijušajiem ieslodzītajiem tiek nodrošināts nepieciešamais atbalsts un kontrole, kas ļauj samazināt specifiskās noziedzīgās uzvedības riskus | "Apļu projekta" turpinājuma aktivitātēs iesaistīti 5 bijušie notiesātie gadā | **DAĻĒJI IZPILDĪTS** |
| Izstrādāti grozījumi normatīvajos aktos jaunā resocializācijas posma sabiedrībā ieviešanai, t.sk. nostiprinot konkrēto metodi |

**Līdz ar to Plāna 5.1. uzdevums ir uzskatāms par daļēji izpildītu.** Tomēr balstoties uz Projekta 9.1.3. dinamisko īstenošanas procesu, un sinerģiju ar Projektu 9.1.2., kā arī 5.2. uzdevuma izpildes gaitā izstrādātajā likumprojektā ietvertos risinājumus, ir nepieciešami **grozījumi Plānā un Pamatnostādnēs, pārstrādājot šajā uzdevumā paredzēto pasākumu izpildes termiņus, pasākumus un rezultatīvo rādītāju formulējumus.**

***5.2. uzdevums – Bīstamo noziedznieku uzraudzības modeļa ieviešana notiesātajiem ar augstu vardarbības vai dzimumnozieguma risku pēc atbrīvošanas no brīvības atņemšanas iestādes vai VPD uzraudzības[[19]](#footnote-20)***

Minētā uzdevuma īstenošanai Plānā paredzēta **preventīvās uzraudzības īstenošana notiesātajiem, kas atbrīvošanas brīdī vai brīdī, kad beidzas VPD uzraudzība, saglabā augstu vardarbīga vai dzimumnozieguma risku**. Eiropas Padomes Ministru komitejas Ieteikumā CM/Rec(2014)3 dalībvalstīm par bīstamiem likumpārkāpējiem, kas pieņemts Ministru komitejas ministru vietnieku 1192. sanāksmē 2014. gada 19. februārī[[20]](#footnote-21) (turpmāk – Ieteikums), pausts aicinājums valstīm veidot bīstamo likumpārkāpēju kontroles sistēmu, ieviešot preventīvās uzraudzības vai preventīvā ieslodzījuma sistēmu personām, kuras izcietušas sodu.

Lai sagatavotos uzdevuma izpildei, Projekta LV08/1 ietvaros tika veikts **pētījums** "Par Krimināllikuma regulējumu attiecībā uz preventīvo uzraudzību un preventīvo aizturēšanu citās valstīs un Latvijas likumdošanas izpēte šajā kontekstā", ko veica SIA "Agile & Co" 2016. gadā.

Ar tieslietu ministra 2017. gada 2. marta rīkojumu tika izveidota darba grupa "Preventīvās uzraudzības sevišķi bīstamiem likumpārkāpējiem ieviešanai". Darba grupa atbilstoši tieslietu ministra rīkojumā noteiktajam izstrādā normatīvo aktu grozījumus Ieteikuma ieviešanai. Darbu pie **likumprojekta** "Preventīvo piespiedu līdzekļu piemērošanas un izpildes likums" plānots pabeigt 2019. gadā. Minētais likumprojekts radīs priekšnoteikumus pārējo Plāna 5.1. uzdevuma apakšdarbību īstenošanai un Projekta 9.1.2. apakšaktivitātes "Sertificētas atbalsta/kontroles programmas īstenošana" īstenošanai no 2020. gada otrā pusgada.

**Taču Plāna izpildes laikā un minētā likumprojekta izstrādes gaitā tika secināts, ka ir nepieciešams grozīt Pamatnostādnēs un Plānā iekļauto 5. politikas rezultātu un tā rezultatīvos rādītājus.**

Pamatnostādnēs minēts, ka ņemot vērā, ka personām pēc atbrīvošanas no ieslodzījuma vai soda izciešanas beigām VPD dažādu objektīvu iemeslu dēļ var būt saglabājušies noziedzīgās uzvedības riski (piemēram, ja soda termiņš izrādījies par īsu, lai personu pilnībā resocializētu), tad ir nepieciešami jauna veida atbalsta/kontroles pasākumi bijušajiem ieslodzītajiem, un būtu jāveido sabiedrības resursos balstītu jaunu resocializācijas posmu pēc personas atbrīvošanas no brīvības atņemšanas iestādes, iesaistot tajā visu sabiedrības segmentu rīcībā esošos resursus. Šāda jauna posma izveidei par pamatu ir arī Ieteikumā paustais aicinājums valstīm veidot bīstamo noziedznieku kontroles sistēmu[[21]](#footnote-22).

Ņemot vērā minēto, Pamatnostādņu un Plāna 5. rīcības virzienā tika iekļauti attiecīgi uzdevumi (*5.1. Atbalsta programmu un jaunu atbalsta metožu sabiedrībā ieviešana bijušajiem ieslodzītajiem* un *5.2. Bīstamo noziedznieku uzraudzības modeļa ieviešana notiesātajiem ar augstu vardarbīga vai dzimumnozieguma risku pēc atbrīvošanas no brīvības atņemšanas iestādes vai VPD uzraudzības*). Uzsākot darbu pie Preventīvo piespiedu līdzekļu piemērošanas un izpildes likumprojekta izstrādes, darba grupa secināja, ka tajā ir nepieciešams paredzēt ne tikai preventīvo piespiedu līdzekli – preventīvā uzraudzība –, bet arī otru rekomendācijā paredzēto un būtiski bargāko preventīvo piespiedu līdzekli – preventīvo ieslodzījumu–, lai paredzētu pēc iespējas elastīgāku bīstamo noziedznieku kontroles un atbalsta sistēmu, kas ļautu reaģēt atkarībā no personas radītā riska. Tādējādi, uzdevums tika paplašināts un ir nepieciešami grozījumi Pamatnostādnēs un Plānā. Šajā likumprojektā paredzētie risinājumi paredz jauna veida uzraudzību un kontroli pār personām, kurām pēc kriminālsoda izpildes termiņa beigām saglabājas augsts noteiktu noziegumu risks. Par pārējiem bijušajiem ieslodzītajiem saglabāsies citu valsts iestāžu ikdienas kompetence – pašvaldību sociālajiem dienestiem, NVA utt. –, kas turpinās darbu līdzšinējās kompetences ietvaros.

Likumprojektā ietvertie risinājumi paredz, ka preventīvā piespiedu līdzekļa – preventīvā uzraudzība – ietvaros bīstamajiem noziedzniekiem būs iespēja VPD amatpersonas noteiktu laiku dzīvot sociālās rehabilitācijas centrā. Tas būs nepieciešams gadījumos, kad bīstamajam noziedzniekam tiks konstatēti jauna noziedzīga nodarījuma riski, kas saistīti ar dzīvesvietas trūkumu, vai viņa atrašanos vidē (dzīvesvieta, paziņu loks, brīvā laika pavadīšanas ieradumi u.tml.), kas neveicina uzraudzības mērķu sasniegšanu. Šādi sociālās rehabilitācijas centri šobrīd ir vairākām nevalstiskajām organizācijām, kuras strādā attiecīgajā jomā un kuras likumprojekta pieņemšanas gadījumā varēs piedāvāt savus pakalpojumus, veidojot sasaisti ar attiecīgajā sabiedrības sektorā esošajiem resursiem. Šāda atrašanās sociālās rehabilitācijas centrā notiks atbalsta programmas bijušajam ieslodzītajam formā. Turklāt ir paredzēts, ka, lai pārliecinātos par nevalstiskās organizācijas piedāvātās atbalsta programmas validitāti, tiks pārbaudīts šādas programmas saturs un atbilstība uzstādītajam mērķim. Tādējādi Pamatnostādņu un Plāna 5. rīcības virziena 1. pasākumu – atbalsta programmu bijušajiem ieslodzītajiem sertificēšanas sistēmas izveide un īstenošana – būs iespējams īstenot tikai pēc likumprojekta pieņemšanas. Likumprojekta pieņemšana ir plānota 2020. gadā, tāpēc attiecīgais uzdevums tiks izpildīts pēc Pamatnostādņu darbības perioda. Turklāt šī uzdevuma izpilde paredzēta arī Projekta 9.1.2. ietvaros.

**Ņemot vērā minēto, ir nepieciešams grozīt Pamatnostādnēs un Plānā iekļauto 5. politikas rezultātu un tā rezultatīvos rādītājus, pārformulējot uzdevumus, nosakot jaunus uzdevumus un to izpildes termiņus.**

**18. tabula. Apkopota informācija par Plāna 5.2. uzdevuma izpildi**

|  |  |  |  |  |
| --- | --- | --- | --- | --- |
| ***5.2. Bīstamo noziedznieku uzraudzības modeļa ieviešana notiesātajiem ar augstu vardarbīga vai dzimumnozieguma risku pēc atbrīvošanas no brīvības atņemšanas iestādes vai VPD uzraudzības*** | | | | |
| 1. | Preventīvās uzraudzības īstenošana notiesātajiem, kas atbrīvošanas brīdī vai brīdī, kad beidzas VPD uzraudzība, saglabā augstu vardarbīga vai dzimumnozieguma risku | Augsta vardarbīga un dzimumnozieguma riska personām tiek īstenota uzraudzība, kas nepieciešama, lai novērstu jauna sevišķi smaga noziedzīga nodarījuma risku | Pētījums par preventīvās uzraudzības īstenošanu citās valstīs | **IZPILDĪTS** |
| Izstrādāti grozījumi normatīvajos aktos, lai ieviestu preventīvo uzraudzību | **DAĻĒJI IZPILDĪTS** |
| Preventīvā uzraudzība tiek īstenota 100 % visiem, kam noteikts attiecīgais risks | **NETIKS IZPILDĪTS PAMATNOSTĀDŅU DARBĪBAS PERIODĀ** |

**Līdz ar to Plāna 5.2. uzdevums ir uzskatāms par daļēji izpildītu.** Tomēr ņemot vērā jau minēto, ir nepieciešami **grozījumi Plānā un Pamatnostādnēs attiecībā uz šajā uzdevumā paredzēto pasākumu izpildes termiņiem.**

## 6. Rīcības virziens – nodrošināt resocializācijas īstenošanas vajadzībām piemērotu ieslodzījuma vietu infrastruktūru.

Rīcības virziena īstenošanai Pamatnostādnēs paredzēti uzdevumi un Plānā tika iekļauti attiecīgi pasākumi, kas saistīti ar **jaunās cietumu infrastruktūras būvniecību*[[22]](#footnote-23)*.**

Tieslietu ministrija aktīvi darbojas pie minētā uzdevuma izpildes gan attiecībā uz esošo ieslodzījuma vietu infrastruktūras remontēšanu vai pārbūvi, gan saistībā ar jaunā Liepājas cietuma būvniecību.

2016. gadā tika pabeigts jaunā Liepājas cietuma projektēšanas posms, kura rezultātā SIA "REM PRO" izstrādāja cietuma būvprojektu. 2017. gada 17. februārī tika izsludināts jaunā cietuma būvniecības iepirkums. Jaunajā Liepājas cietumā paredzētas vietas 1200 ieslodzītajiem. Cietuma kompleksā ietilps ieslodzīto dzīvojamie korpusi, plašs nodarbinātības centrs ar darba iespējām ieslodzītajiem, izglītības centrs ar telpām garīgām un sporta nodarbībām, daudzfunkcionāla ēka ieslodzīto pieņemšanai, medicīnas daļa un citas telpas.

Saskaņā ar Ministru kabineta 2017. gada 8. septembra lēmumu (sēdes prot. Nr. 44 1. § 13. punkts) jaunā Liepājas cietuma būvniecības procesa uzsākšana tika atlikta līdz 2020. gadam. Atbilstoši valdības lēmumam 2018. gada 8. oktobrī Tiesu namu aģentūra izsludināja atkārtotu iepirkumu "Jauna cietuma kompleksa Alsungas ielā 29, Liepājā, projektēšana, autoruzraudzība un būvniecība" (Id.Nr. TNA 2018/9). Piedāvājumus iesniedza divi pretendenti un 2019. gada februārī iepirkuma komisija pieņēma lēmumu par jaunā cietuma būvniecības konkursa uzvarētāju.

Tuvākajā laikā ir sagaidāms valdības lēmums par jaunā cietuma būvniecībai nepieciešamo līdzekļu piešķiršanu.

Tādējādi var secināt, ka uzdevuma izpilde norit atbilstoši valdības pieņemtajiem lēmumiem, tomēr viennozīmīgi ir skaidrs, ka Pamatnostādņu darbības periodā attiecīgo uzdevumu nav iespējams izpildīt. **Ņemot vērā minēto, ir nepieciešami grozījumi Pamatnostādnēs un Plānā, pārformulējot 6. rīcības virziena uzdevumus un nosakot tiem jaunus termiņus.**

Attiecībā uz ieslodzījuma vietu esošās infrastruktūras pilnveidošanu, atskaites periodā notika dažādi remontdarbi[[23]](#footnote-24). 2016. gadā darbu uzsāka no jauna uzbūvētais Atkarīgo centrs (200 vietas) Olaines cietumā un tika atklāts pilnībā renovētais izmeklēšanas cietuma korpuss Valmieras cietumā (96 vietas). 2017. gadā tika izremontēta Rīgas Centrālcietuma sporta zāle, kā arī 1. korpusā ir izveidota vispārējās izglītības infrastruktūra. 2018. gadā Rīgas Centrālcietumā veikti dzīvojamo kameru un darba kabinetu remonti, veikts dušu telpu remonts; Brasas cietumā – telpu remontdarbi; Valmieras cietumā – dzīvojamā (kameru) korpusa rekonstrukcija un pastaigu laukuma izbūve un dušu remonts; Olaines cietumā – dušu telpu remonts, slimnīcas palātu remonts, ambulatora korpusa kameru remonts; Liepājas cietumā – īslaicīgās aizturēšanas telpas un dušu telpu remonts; Iļģuciema cietumā – nodaļu remonts, dušu telpu remonts un administratīvās ēkas jumta remonts; Jēkabpils un Jelgavas cietumā – dušu telpu remonts; Daugavgrīvas cietumā – Daugavpils nodaļas kameru remonts, Grīvas nodaļas kanalizācijas, kameru, pārtikas un celtniecības noliktavas remonts u.c.

**19. tabula. Apkopota informācija par Plāna 6.3. uzdevuma izpildi**

|  |  |  |  |  |
| --- | --- | --- | --- | --- |
| ***6.3. Resocializācijas vajadzībām atbilstošas ieslodzījuma vietu infrastruktūras nodrošināšana*** | | | | |
| 1. | Jaunās cietumu infrastruktūras būvniecība | Nodrošināta starptautiskajiem un nacionālajiem standartiem atbilstoša un droša infrastruktūra efektīvai notiesāto resocializācijai | Liepājas (Kurzemes) cietuma darbības uzsākšana 2018. gadā | **UZDEVUMI NETIKS IZPILDĪTI PAMATNOSTĀDŅU DARBĪBAS PERIODĀ** |
| Latgales cietuma darbības uzsākšana 2022. gadā |
| Pierīgas cietuma darbības uzsākšana 2025. gadā |
| Vidzemes cietuma darbības uzsākšana 2028.gadā |
| Olaines cietuma paplašināšana 2030. gadā |

# 

# SAM 9.1.2. un SAM 9.1.3. iznākuma rezultatīvie un finanšu rādītāji un pārskata periodā sasniegtās vērtības

SAM 9.1.2. ietvaros sasniedzamie uzraudzības rādītāji līdz 2018. gada 31. decembrim bija šādi:

• iznākuma rādītājs – resocializācijas pasākumus un atbalstu saņēmušo ieslodzīto un bijušo ieslodzīto skaits – 1200;

• finanšu rādītājs – sertificēti izdevumi 669 779 *euro* apmērā.

SAM 9.1.2. līdz 2018. gada 31. decembrim noteiktais starpposma iznākuma rādītājs ''Resocializācijas pasākumus un atbalstu saņēmušo ieslodzīto un bijušo ieslodzīto skaits'' (starpposma sasniedzamā vērtība 1200) ir pārsniegts, jo pārskata periodā pēc Kohēzijas politikas fondu vadības informācijas sistēmā (turpmāk – KPVIS) pieejamās informācijas kopējais resocializācijas pasākumus un atbalstu saņēmušo ieslodzīto un bijušo ieslodzīto skaits, ir 3076 ieslodzītie un bijušie ieslodzītie. Tāpat arī noteiktais starpposma finanšu rādītājs (starpposma sasniedzamā vērtība 669 779 *euro*) ir pārsniegts, jo saskaņā ar informāciju, kas ievietota KPVIS par apstiprinātajiem un veiktajiem maksājumiem, CFLA 2018. gada 27. decembrī un 2019. gada 29. martā apstiprināja IeVP maksājumu pieprasījumus, kas kopā ar pārējiem projektā apstiprinātajiem un veiktajiem maksājumiem par periodu līdz 2018. gada 31. decembrim veido 988 279,77 *eruo*.

Savukārt SAM 9.1.3. līdz 2018. gada 31. decembrim paredzēja sekojošus uzraudzības rādītājus un sasniedzamos rezultātus:

• iznākuma rādītājus:

* riska un vajadzību novērtēšanas instrumentu skaits, kuru pilnveidei sniegts Eiropas Sociālā fonda atbalsts, – 2;
* apmācīto ieslodzījuma vietu un probācijas speciālistu skaits, kuri strādā ar ieslodzītajiem un bijušajiem ieslodzītajiem, – 250 darbinieki, no kuriem 200 ir ieslodzījuma vietu darbinieki un 50 ir Valsts probācijas dienesta darbinieki;

• finanšu rādītāju – sertificēti izdevumi 1 211 759 *euro* apmērā.

SAM 9.1.3. līdz 2018. gada 31. decembrim noteiktais starpposma iznākuma rādītājs ''Riska un vajadzību novērtēšanas (RVN) instrumenti, kuru pilnveidei sniegts ESF atbalsts'' (starpposma sasniedzamā vērtība – 2), ir sasniegts un ir apstiprināts KPVIS pēc finansējuma saņēmēja (IeVP) 9. maksājuma pieprasījuma pārbaudes.

Otrs noteiktais SAM 9.1.3. starpposma iznākuma rādītājs ''Apmācīto ieslodzījuma vietu un probācijas speciālistu skaits, kas strādā ar ieslodzītajiem un bijušajiem ieslodzītajiem'' (starpposma sasniedzamā vērtība 250) ir sasniegts lielākā apmērā, jo, ievērojot finansējuma saņēmēja (IeVP) veikto apkopojumu par apmācītajiem speciālistiem, provizoriski pārskata periodā ir apmācīti 693 speciālisti. Rādītāja sadalījums, nosakot, ka no rādītāja sasniedzamās vērtības 200 apmācītie ir ieslodzījuma vietu darbinieki un 50 apmācītie ir VPD darbinieki, ir izpildīts.

Savukārt SAM 9.1.3. noteiktais starpposma finanšu rādītājs (starpposma sasniedzamā vērtība 1 211 759 *euro*), balstoties uz KPVIS pieejamo informāciju, pilnā apjomā netika sasniegts. Starpposma finanšu rādītāja izpilde bija 93,4 % no visiem apstiprinātajiem un veiktajiem maksājumiem.

# 

# Secinājumi par Pamatnostādnēs un Plānā iekļauto uzdevumu izpildi un turpmākā rīcība

Pamatnostādnēs iekļautie uzdevumi un Plānā iekļautie pasākumi atskaites periodā tika īstenoti atbilstoši pieejamajiem valsts budžeta līdzekļiem un starptautisko donoru līdzekļiem, kā arī šo pasākumu izpilde ir notikusi atbilstoši laika periodam, par kuru sagatavots šis informatīvais ziņojums. Uzdevumu un pasākumu īstenošana ir radījusi dinamisku attīstību visā nozarē.

Lielākā daļa no Plānā iekļautajiem pasākumiem ir izpildīta vai daļēji izpildīta.

No Plānā ietvertajiem uzdevumiem **par izpildītiem ir uzskatāmi**:

* 2. rīcības virziena: 2.1.; 2.2., 2.3. uzdevums;
* 4. rīcības virziena 4.1. uzdevums.

No Plānā iekļautajiem uzdevumiem **par daļēji izpildītiem ir uzskatāmi**:

* 1. rīcības virziena: 1.1., 1.2., 1.3. uzdevums;
* 2. rīcības virziena 2.4. uzdevums;
* 3. rīcības virziena 3.1.; 3.2.; 3.3. uzdevums;
* 4. rīcības virziena 4.2.; 4.3.; 4.4. uzdevums;
* 5. rīcības virziena 5.1.; 5.2. uzdevums.

**Turpmākā rīcība:**

1. **Turpināt Pamatnostādnēs un Plānā ietverto pasākumu izpildi** atbilstoši valsts budžetā ieplānotajiem finanšu līdzekļiem un Projektos 9.1.2., 9.1.3. un NFI projektā iekļautajam laika grafikam.
2. Ņemot vērā to, ka Projektos 9.1.2. un 9.1.3. notiek dinamiska uzdevumu izpilde un veidojas secinājumi par projektos papildu nepieciešamajām darbībām, lai nodrošinātu pilnvērtīgāka projektu īstenošanas rezultātu iegūšanu vai nostiprināšanu, ir nepieciešams izstādāt grozījumus Pamatnostādnēs un Plānā, paredzot arī papildu finanšu līdzekļus (indikatīvi apmēram 1 600 000 *euro* apjomā) no ESF pieejamā finansējuma. Nepieciešams arī izvērtēt papildu finanšu līdzekļu piesaisti no ESF pieejamiem finanšu līdzekļiem NFI projektā paredzēto aktivitāšu papildināšanai (indikatīvi 1 500 000 *euro*), lai nodrošinātu abu projektu maksimālo sinerģiju. **Minētie grozījumi izstrādājami un iesniedzami Ministru kabinetā līdz 2019. gada 1. decembrim**.
3. Pēc šajā ziņojumā aprakstīto grozījumu veikšanas Plānā un Pamatnostādnēs, **līdz 2020. gada 15. janvārim nepieciešams iesniegt Finanšu ministrijā priekšlikumus grozījumiem** Darbības programmā "Izaugsme un nodarbinātība" un Darbības programmas rādītāju pasē investīciju prioritātes 9.1.2. un 9.1.3. specifiskajiem atbalsta mērķiem.
4. Atbilstoši Ministru kabineta 2016. gada 17. maija noteikumu Nr. 299 "Darbības programmas "Izaugsme un nodarbinātība" 9.1.2. specifiskā atbalsta mērķa "Palielināt bijušo ieslodzīto integrāciju sabiedrībā un darba tirgū" īstenošanas noteikumi" 9. punktā noteiktajam ir nepieciešams lūgt palielināt Projekta 9.1.2. attiecināmo izmaksu kopsummas palielināšanu līdz 5 175 000 *euro*. Attiecīga satura vēstuli **Tieslietu ministrija nosūtīja Finanšu ministrijai 2019. gada 28. jūnijā (TM reģ. Nr. 21-28/2375).**
5. Atbilstoši Ministru kabineta 2016. gada 26. aprīļa noteikumu Nr. 264 "Darbības programmas "Izaugsme un nodarbinātība" 9.1.3. specifiskā atbalsta mērķa "Paaugstināt resocializācijas sistēmas efektivitāti" īstenošanas noteikumi" 9. punktā noteiktajam, ir nepieciešams lūgt palielināt Projekta 9.1.3. noteikto attiecināmo izmaksu kopsummu līdz 4 232 693 *euro*. Attiecīga satura vēstuli **Tieslietu ministrija nosūtīja Finanšu ministrijai 2019. gada 28. jūnijā (TM reģ. Nr. 21-28/2375).**
6. Pēc šajā ziņojumā aprakstīto grozījumu veikšanas Plānā un Pamatnostādnēs, **līdz 2020. gada 1. februārim nepieciešams veikt grozījumus** Ministru kabineta 2016. gada 17. maija noteikumos Nr. 299 "Darbības programmas "Izaugsme un nodarbinātība" 9.1.2. specifiskā atbalsta mērķa "Palielināt bijušo ieslodzīto integrāciju sabiedrībā un darba tirgū" īstenošanas noteikumi" un Ministru kabineta 2016. gada 26. aprīļa noteikumos Nr. 264 "Darbības programmas "Izaugsme un nodarbinātība" 9.1.3. specifiskā atbalsta mērķa "Paaugstināt resocializācijas sistēmas efektivitāti" īstenošanas noteikumi".
7. Ņemot vērā šajā ziņojumā minēto, sagaidāmos grozījumus Pamatnostādnēs un Plānā, ir nepieciešamas arī saturiskas izmaiņas Projektos 9.1.2. un 9.1.3., t.sk. laika grafikā un uzraudzības rādītājos, turklāt ir **nepieciešams pagarināt abu minēto projektu darbības termiņu par vienu gadu**, lai sasniegtu maksimāli pilnvērtīgākus projektu īstenošanas rezultātus. Minētais nepieciešams, lai varētu stiprināt sinerģiju starp Projekta 9.1.3. Mācību bloka un NFI projekta aktivitātēm, kā arī starp abiem projektiem (9.1.2. un 9.1.3.). Jāatzīmē, ka Projekts 9.1.2. lielā mērā atkarīgs no Projekta 9.1.3. panākumiem, attiecīgi - abi projekti ir skatāmi un īstenojami kompleksi.

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs

Studente 67046123

Vita.Studente@tm.gov.lv

1. Apstiprināta Ministru kabinetā 2014. gada 2. septembrī (prot. Nr.46 40. §). [↑](#footnote-ref-2)
2. Pamatnostādņu 1. rīcības virziena 1. uzdevums - Esošo riska un vajadzību novērtējuma (RVN) instrumentu un resocializācijas programmu validitātes izpēte un pilnveidošana, jaunu RVN instrumentu un resocializācijas programmu iegūšana [↑](#footnote-ref-3)
3. Pamatnostādņu 1. rīcības virziena 2. uzdevums - IeVP un VPD personāla pietiekama skaita nodrošināšana, atlases, apmācību sistēmas pilnveidošana, profesijas standartu izstrāde, darbinieku profesionālās noturības stiprināšana [↑](#footnote-ref-4)
4. Pamatnostādņu 1. rīcības virziena 3. uzdevums - Brīvprātīgo darba kā soda izpildes procesa sastāvdaļas ieviešana - nevalstisko organizāciju piesaiste, t.sk. brīvprātīgo darbs [↑](#footnote-ref-5)
5. Pamatnostādņu 2. rīcības virziena 1. uzdevums - Atkarību novēršanai nepieciešamās infrastruktūras izveide Olaines cietumā un resocializācijas (atkarību mazināšanas) programmu izstrāde un īstenošana [↑](#footnote-ref-6)
6. Pamatnostādņu 2. rīcības virziena 2. uzdevums - Atturībai no atkarības vielu lietošanas piemērotas infrastruktūras (*drug-free* nodaļu) izveide 2 ieslodzījuma vietās, t.sk. darbinieku apmācība [↑](#footnote-ref-7)
7. Pamatnostādņu 2. rīcības virziena 2. uzdevums - Atturībai no atkarības vielu lietošanas piemērotas infrastruktūras (*drug-free* nodaļu) izveide 2 ieslodzījuma vietās, t.sk. darbinieku apmācība [↑](#footnote-ref-8)
8. Pamatnostādņu 2. rīcības virziena 3. uzdevums - Latvijas cietumu slimnīcas (LCS) darbības restrukturizācija un ārstniecības personu sociālo garantiju sistēmas paplašināšana [↑](#footnote-ref-9)
9. Pamatnostādņu 3. rīcības virziena 1. uzdevums - Profesionālās izglītības un profesionālās pilnveides pasākumi ieslodzītajiem [↑](#footnote-ref-10)
10. Pamatnostādņu 3. rīcības virziena 2. uzdevums - Profesionālās izglītības un profesionālās pilnveides pasākumi ieslodzījumā esošajiem jauniešiem "Jauniešu garantijas" ietvaros; [↑](#footnote-ref-11)
11. Labklājības ministrijas dati. [↑](#footnote-ref-12)
12. Pamatnostādņu 3. rīcības virziena 3. uzdevums - Specifisku atbalsta pasākumu ieviešana bijušo notiesāto nodarbinātībai. [↑](#footnote-ref-13)
13. Pamatnostādņu 4. rīcības virziena 1. uzdevums - Moderno saziņas tehnoloģiju (Skype) ieviešana saziņas ar tuviniekiem iespēju paplašināšanai atsevišķām notiesāto grupām [↑](#footnote-ref-14)
14. Pamatnostādņu 4. rīcības virziena 2. uzdevums - Atbalsta pasākumi notiesāto ģimenēm. [↑](#footnote-ref-15)
15. Pamatnostādņu 4. rīcības virziena 3. uzdevums - Pasākumi notiesāto un viņu tuvinieku saišu uzturēšanai [↑](#footnote-ref-16)
16. Pamatnostādņu 4. rīcības virziena 4. uzdevums - Informatīvie pasākumi un labās prakses popularizēšana [↑](#footnote-ref-17)
17. Pētījums "Sabiedriskās domas pētījums par labās prakses popularizēšanas pasākumiem stereotipu mainīšanai par bijušajiem ieslodzītajiem", pieejams: <http://www.ievp.gov.lv/images/stories/petijums/181220_Gala_zinojums_2v.pdf> [↑](#footnote-ref-18)
18. Pamatnostādņu 5. rīcības virziena 1. uzdevums - Atbalsta programmu un jaunu atbalsta metožu sabiedrībā ieviešana bijušajiem ieslodzītajiem [↑](#footnote-ref-19)
19. Pamatnostādņu 5. rīcības virziena 2. uzdevums - Bīstamo noziedznieku uzraudzības modeļa ieviešana notiesātajiem ar augstu vardarbības vai dzimumnozieguma risku pēc atbrīvošanas no brīvības atņemšanas iestādes vai VPD uzraudzības [↑](#footnote-ref-20)
20. <https://wcd.coe.int/ViewDoc.jsp?id=2163607&Site=CM> [↑](#footnote-ref-21)
21. Par bīstamo noziedznieku rekomendācijas kontekstā uzskata personu, kas izdarījusi ļoti smagu seksuālu vai vardarbīgu noziegumu, un pastāv augsta riska pakāpe, ka tā izdarīs jaunu ļoti smagu seksuālu vai vardarbīgu noziegumu. Rekomendācija paredz, ka ar tiesas spriedumu bīstamajam noziedzniekam var piemērot preventīvu uzraudzību vai preventīvu ieslodzījumu, kura piemērošanas nepieciešamība regulāri jāpārskata. Atbilstoši rekomendācijā noteiktajam, valstij ir jāizvērtē šādas sistēmas ieviešanas nepieciešamība un iespējamie tās īstenošanas varianti, lai nepieļautu atkārtotu noziedzīgu nodarījumu izdarīšanu. [↑](#footnote-ref-22)
22. Pamatnostādņu 6. rīcības virziena 1. uzdevums – Jaunā cietuma Liepājā darbības uzsākšana, 2. uzdevums - Ministru kabineta lēmuma par nākamā jaunā cietuma būvniecību pieņemšanai nepieciešamās dokumentācijas iesniegšana izskatīšanai Ministru kabinetā, 3. uzdevums – Resocializācijas vajadzībām atbilstošas ieslodzījuma vietu infrastruktūras nodrošināšana. [↑](#footnote-ref-23)
23. Skat. Ieslodzījuma vietu pārvaldes 2017. gada publiskais pārskats, 7.-9. lpp., <http://www.ievp.gov.lv/images/stories/parskats_gada/2018%2006%2015_Parvaldes_publiskais_parskats.pdf> [↑](#footnote-ref-24)